Matky odkazujú Ficovi: Sme lepšie ako jasle

Zamestnané matky môžu mať po jasliach problém s miestom v škôlke.

BRATISLAVA. Zvýšenie rodičovského príspevku, zníženie daňovo-odvodového zaťaženia rodín s deťmi či zastavenie štátnych kampaní cielených na zvyšovanie zamestnanosti matiek malých detí žiadajú od vlády a premiéra Roberta Fica (Smer) signatári výzvy Mama je lepšia ako jasle. Za 20 dní ju podporilo 15-tisíc ľudí a 40 rôznych organizácií. Mamičky ju vo štvrtok odovzdali na Úrade vlády SR. "Nesúhlasíme s diskriminačnou politikou vlády, keďže na jasľovú starostlivosť dáva príspevok až do výšky 280 eur, pričom matkám, ktoré sa osobne starajú o deti, necháva rodičovský príspevok len vo výške 213,20 eura. To si naozaj štát cení osobnú starostlivosť mamy na mínus 66,80 eura? My, matky, sme predsa lepšie ako jasle," hovorí Renáta Ocilková z občianskeho združenia Ženy ženám. Zástupcom iniciatívy sa nepáčia ani pripravované reformy na zvýšenie zamestnanosti matiek detí do troch rokov, vrátane plánu investovať viac ako 40 miliónov eur do budovania jaslí. "Dôsledkom bude len ďalšie odtŕhanie malých detí od ich matiek, čo rozhodne nie je v ich najlepšom záujme ani v záujem Slovenska," skonštatovala matka Marta Glossová. Viac by podľa nej privítali podporu matiek na rodičovskej dovolenke a pri ich postupnom návrate do práce po jej skončení. "V praxi to môže vyzerať tak, že štát mamu podporuje, aby šla do práce, keď má dieťa šesť mesiacov či jeden rok. Štát zabezpečí miesto v jasliach a dá jej vyšší príspevok. No keď bude mat dieťa tri roky, mama bude mať problém, lebo miesto v škôlke pre to dieťa nebude. To nedáva žiadnu logiku," zhrnula Eva Grey, mama štyroch detí. Ako poznamenala ďalšia z mamičiek Annamária Cerovská, možnosť starať sa o deti v prvých rokoch života závidia Slovensku aj v zahraničí. Iniciatíva pripomína, že nesmeruje proti rodinám, ktorých deti chodia do jaslí, ale proti politike, ktorá preferuje jasle pred osobnou starostlivosťou matiek o deti. "Žiadame premiéra Roberta Fica, ako aj vládu, aby podporovali ten najlepší štart do života pre deti - mamu na plný úväzok. Oplatí sa to nám všetkým a najmä budúcim generáciám," uzavrela Ocilková. Ministerstvo práce, sociálnych vecí a rodiny (MPSVR) odmietlo, že by si štát osobnú starostlivosť o dieťa cenil menej ako starostlivosť poskytovanú v jasliach. Rezort v reakcii na výzvu Mama je lepšia ako jasle pripomína, že rodičovský príspevok ani príspevok na jasle alebo škôlku nenahrádzajú väčšinou kompletné náklady na dieťa. "Rodičia musia mať slobodnú voľbu pre akú starostlivosť o dieťa sa rozhodnú a v tejto súvislosti aj o aký príspevok, či už rodičovský príspevok alebo príspevok na starostlivosť o dieťa, požiadajú. Sami zvažujú, čo je pre nich výhodnejšie," povedal hovorca rezortu Michal Stuška. Poznamenal, že príspevky majú odlišný charakter, aj keď možno na prvý pohľad ich niekto môže porovnávať. Príspevok na starostlivosť vo výške 280 eur vyjadruje podľa jeho maximálnu úhradu za reálne náklady za jasle alebo škôlku. "V skutočnosti sa preto vyplácajú v reálnej - nižšej výške. Týmto zvýšením sme od roku 2016 vypočuli volanie mnohých rodičov, ktorí nemali vo svojom okolí možnosť využiť iné ako súkromné zariadenia, ktorých ceny sú výrazne vyššie," uviedol Stuška. Ministerstvo tiež poukazuje, že podmienky pre poskytovanie rodičovského príspevku nevytvárajú tlak na rodičov vykonávať zárobkovú činnosť. "Možno to dokumentovať aj štatistickými údajmi za apríl 2017, v ktorom bol zaznamenaný počet poberateľov rodičovského príspevku približne 141-tisíc, z ktorých malo záujem vykonávať zárobkovú činnosť asi 14 percent rodičov. Príspevok na starostlivosť o dieťa v tomto období poberalo asi 3600," doplnil Stuška. Rezort rovnako odmietol, že by existovala štátna kampaň na odtŕhanie detí od matiek. "Existujú len cielené a konkrétne opatrenia na zlepšenie podmienok pre zosúladenie rodinného a pracovného života pre tie matky alebo aj otcov, ktorí ich využívať chcú či potrebujú. V prvom rade podporuje MPSVR zvýšenie flexibilných foriem práce s cieľom vytvárania lepších podmienok pre matky, ktoré sa po rodičovskej dovolenke chcú, alebo musia vrátiť na trh práce," zhrnul Stuška.


NEKROLÓGZomrela Dorrance Hamiltonová. Dedička polievkového impéria rozdávala peniaze

Zbohatli vďaka starému otcovi, ktorý kúpil firmu Campbell. Dorrance sa rozhodla čo najviac pomáhať.

Byť dieťaťom bohatých rodičov, vyrastať na manhattanskej Park Avenue a nerobiť si starosti kvôli budúcnosti. Dorrance „Dodo“ Hamiltonová (16.8.1928 – 18.4.2017), ako dedička svetoznámeho polievkového impéria Campbell’s, spĺňala všetky predpoklady, aby sa z nej mohla stať snobská a zazobaná Newyorčanka. Ona sa však radšej rozhodla o majetok podeliť, a tak peniaze rozdávala na všetky strany. „Bola príkladom toho, čo znamená byť filantropom v tomto meste,“ spomína Patricia D. Wellenbachová, prezidentka a generálna riaditeľka múzea Please Touch vo Philadelphii. Dorrance Hamiltonová jej múzeu pomohla v kritických časoch. „Nemyslím si, že by ste v tomto meste našli kútik, ktorého sa nedotkla," hovorí Wellenbachová pre web Philly a vymenúva, ako Dorrance podporila miestnu akadémiu výtvarných umení, záhradkárov či zlepšila podmienky v zoologickej záhrade. Narodila sa v auguste v roku 1928. Okrem bytu v luxusnej štvrti na Park Avenue prežila Dorrance svoje detstvo striedavo aj v tridsaťšesťizbovej vile v Newporte. Za rozprávkové bohatstvo rodina vďačila jej starému otcovi, Johnovi Dorrancemu. Začiatkom dvadsiateho storočia vymyslel spôsob, akým vyrábať svetoznáme polievky Campbell’s v kondenzovanej podobe. Už v roku 1914 sa stal prezidentom spoločnosti a firmu napokon aj kúpil. Mladá dedička výnosného koncernu chodila na dievčenskú internátnu školu Foxcroft vo Virgínii. Už v študentských časoch sa zoznámila so svojím budúcim manželom Samuelom M.V. Hamiltonom. Vzali sa, keď mala Dorrance dvadsaťdva rokov. Tým, že sa narodila do bohatej a známej rodiny, bola predurčená istému štýlu života. Zažívala viac formálnosti aj zvýšenú publicitu. Tú Dorrance Hamiltonová využila veľmi obratne a rozhodla sa z pozície známej osoby čo najviac pomáhať. Štedrým finančným darom podporila Univerzitu Thomasa Jeffersona, ktorá vďaka nej mohla postaviť budovu, kde sa dnes školia budúci doktori, sestričky a ďalší zdravotnícki pracovníci. Prehnaný verejný záujem pocítila rodina zrejme len raz. Dedičov koncernu Campbell koncom osemdesiatych rokov vydesili rôzne fúzie a akvizície na Wall Street. Začali špekulovať, či pri zmätenej situácii na trhu nebude lepšie, ak spoločnosť Campbell Soup predajú. Lídrom rodinného krídla, ktoré súhlasilo s predajom, bola práve Dorrance. Napokon však firma zostala v rukách pôvodných vlastníkov. Časopis Forbes v roku 2006 odhadol, že obchodný podiel Dorrance Hamiltonovej má hodnotu 1,1 miliardy dolárov. Známa pod prezývkou Dodo – ktorú zdedila po svojej matke – bola v záhradkárskych súťažiach Philadelphia Flower Show po takmer tri desaťročia. Záhradkárčila aj doma. Na svojom štvorhektárovom pozemku vo Wayne, na západe Philadelphie, pestovala tisícky rastlín. V skleníkoch pri zámočku z červených tehál jej so starostlivosťou o bujnú flóru pomáhali desiatky profesionálov. Vzdelávacím a kultúrnym inštitúciám vo Philadelphii rozdala Dorrance milióny dolárov. Jej angažovanosť sa však nekončila finančnými darmi. Pre pensylvánsku akadémiu výtvarných umení (PAFA) získala zbierku vzácnych akvarelov a vo svojom newportskom sídle hostila večierky, na ktorých sa vedenie akadémie zoznamovalo so zberateľmi umenia. Vďaka nej sa areál školy rozrástol o ďalšiu budovu, ktorá nesie meno po Dorrancinom manželovi, bývalom predsedovi predstavenstva tejto akadémie. „Bola to nesmierne vtipná a veselá žena,“ hovorí riaditeľ PAFA, David R. Brigham. „So žiarivým úsmevom na tvári bola pripravená pomôcť a zlepšovať veci, na ktorých jej záležalo a malo záležať. Myslím, že v tejto oblasti bola príkladom.“


Sofia zakázala konské povozy, trus škodí predsedníctvu

Bulhari chcú konfiškovať kone, aby vylepšili imidž ich metropoly pred diplomatmi a úradníkmi z Bruselu.

SOFIA, BRATISLAVA. Napriek tomu, že v centre sú dávno zakázané, vidieť konský povoz v centre bulharského hlavného mesta nie je nič výnimočné. V Sofii je takýchto povozov zaregistrovaných asi 400, väčšina pritom neslúži na turistické účely. Bulharsko, ktoré sa 1. januára chopilo rotujúceho predsedníctva Rady EÚ, sa snaží v Bruseli prezentovať v čo najlepšom svetle. Na Národnom paláci kultúry vejú európskej vlajky, predsedníckou kampaňou sú oblepené aj stanice metra v Sofii. Mestská rada však koncom roka pripravila ešte jeden návrh – zakázať vjazd konských povozov do centra mesta. „Povozy predstavujú seriózne riziko pre cestné nehody, špinia na uliciach a okrem toho žiadne európske hlavné mesto ich nepovoľuje, s výnimkou turistických zámerov,“ povedala pre agentúru AFP člen mestskej rady Simeon Slavčev. Už dnes by kone do centra mesta chodiť nemali, nariadenie sa však kontroluje len málokedy. Web Sofia Globe tvrdí, že nové pravidlá už prijali a mestský úrad teraz bude postupovať tvrdšie. „Kontrolu zjednoduší úplný zákaz v oblasti vo vnútri sofijského obchvatu. Tiež plánujeme nielen konfiškovať povozy, čo je relatívne ľahké, ale aj samotné zvieratá,“ dodáva Slavčev. Obmedzenie sa najviac dotkne rómskej komunity, ktorá žije v okrajových častiach mesta. „Bude to náš koniec, vezmú nám živobytie,“ hovorí pre AFP 40-ročný Pavel Slavčev z prevažne rómskej štvrti Fakulteta. Na povoze totiž prevážal uhlie, drevo aj materiály na stavbu. Európski predstavitelia by podľa Sofia Globe mali vidieť najmä luxusné hotely, obnovené konferenčné haly a obchodný bulvár Vitoša.


Primátor Győru pre orgie na jachte vystúpi z Fideszu

Na verejnosť prenikli fotografie a videozáznam z orgií na jachte v Chorvátsku.

BUDAPEŠŤ. Primátor Győru Zsolt Borkai, ktorý bol v nedeľňajších komunálnych voľbách opäť zvolený do funkcie, v utorok vyhlásil, že vystupuje z vládnej strany Fidesz. Borkai, ktorý sa počas predvolebnej kampane zaplietol do škandálu, chce v nadchádzajúcom päťročnom volebnom období viesť mesto ako nezávislý, informovala agentúra MTI. Svoj krok primátor zdôvodnil tým, že nechce spôsobiť Fideszu morálnu ujmu. Primátorského kresla sa však nevzdá, pretože obyvatelia Győru v nedeľu rozhodli, že chcú, aby vo svojej práci pokračoval. "Pri takomto mandáte nemôžem urobiť to, že by som odstúpil, čím by som ignoroval dôveru obyvateľov mesta," dodal. V predvolebnej kampani prenikli na verejnosť fotografie a videozáznam s Borkaim, ktoré zachytávali z orgie na luxusnej jachte v Chorvátsku. Kompromitujúce fotografie a videá, na ktorých vidno Borkaiho v spoločnosti troch mladých žien, postupne v uplynulých dňoch zverejnil anonymný bloger "diablov advokát". Jeho ďalšie príspevky tvrdili, že Borkai chodieval na Maldivy, a to nielen potápať sa, ale nosil tam do banky aj peniaze získané prostredníctvom korupcie. Dôkazy o tom však bloger doposiaľ nepredložil. Bývalý gymnasta Borkai, ktorý získal zlato v cvičení na koni na OH 1988 v Soule a v rokoch 2010-17 bol predsedom Maďarského olympijského výboru, sa za "intímne videá" verejne ospravedlnil, ale dodal, že záznamy sú čiastočne zmanipulované. Avizoval, že podá žalobu, a kandidatúry sa nevzdal.


Od biznisu s drevom až do vedenia Smeru. Ako stúpal Peter Žiga?

Minister hospodárstva Peter Žiga sa po víkendovom sneme Smeru v Prešove stal novým podpredsedom strany.

BRATISLAVA. Zarobil na ťažbe dreva a cez nenápadné ministerstvo životného prostredia vystúpal až do najužšieho vedenia Smeru. Minister hospodárstva Peter Žiga sa stal novým podpredsedom Smeru aj napriek kauze kompa, pre ktorú čelil pred rokom odvolávaniu v parlamente. 2006 - 2010: štátny tajomník Ministerstva hospodárstva Slovenskej republiky 2010 - 2012: poslanec 2012 - 2016: minister životného prostredia súčasnosť: minister hospodárstva Popri ňom sa do vedenia Smeru dostal aj žilinský župan a poslanec Juraj Blanár, ktorý v októbri tohto roka čelil podozreniam, že župa nakúpila predražené CT-prístroje. Blanár sa bránil, že prístroje nakúpili lacnejšie ako napríklad v Trenčíne či Šamoríne. "Pochádzam z regiónu východného Slovenska a budem sa tomuto regiónu venovať a prinášať regionálne témy," povedal Žiga ako čerstvý podpredseda Smeru. V súčasnosti je stále šéfom krajskej organizácie Smeru v Košiciach, no nahradiť ho má košický primátor Richard Raši. Počas svojho pôsobenia na ministerstve životného prostredia čelil podozreniam, že jeho firma Taper zarobila na obchode so štátnym drevom. Ako sa stal z veľkopodnikateľa z drevom jeden z najvyšších funkcionárov Smeru? Do Smeru vstúpil Žiga pri jeho vzniku v roku 1999. Po voľbách v roku 2006 ho strana nominovala na post štátneho tajomníka na ministerstve hospodárstva, ktoré v tom čase viedol Ľubomír Jahnátek. V druhej vláde Smeru viedol ministerstvo životného prostredia a po marcových voľbách ho Smer nominoval na post ministra hospodárstva. V údajnom spise Gorila hovorí o Žigovi bývalý tajomník premiéra Roberta Fica František Határ ako o človekovi, ktorý do Smeru vstúpil len z vypočítavosti. Žiga v rozhovore pre SME po jeho nástupe na ministerstvo životného prostredia povedal, že je sociálny demokrat a pomáhal zbierať petičné hlasy, aby strana mohla vzniknúť. Vo voľbách v roku 2010 kandidoval zo 16. miesta, o dva roky v predčasných voľbách si polepšil o šesť miest a v marcových parlamentných voľbách bol už na kandidátnej listine Smeru číslo šesť. Predbehol aj známejších ministrov ako Ján Richter, Ján Počiatek či Martin Glváč. Fico jeho vysokú nomináciu vtedy odôvodnil aj dobrou manažérskou prácou na ministerstve životného prostredia, na ktorom sa v jeho prvej vláde pre kauzy vystriedali viacerí ministri za SNS. Kauza na ministerstve životného prostredia neobišla ani Žigu. Opozícia sa ho koncom minulého volebného obdobia snažila odvolať pre kauzu kompa. Na plytvanie so štátnymi peniazmi pri jej kúpe upozornil ako prvý vtedajší poslanec Mosta-Hídu Árpád Érsek. Spochybnil aj priebeh verejného obstarávania, ktoré vyhrala firma Ponton City. V súťaži zostala jediná a loď na základe špecifikácie vodohospodárov dodala. Blogerka a súčasná poslankyňa hnutia OĽaNO Veronika Remišová upozornila, že víťazná firma, ktorá podpísala s Vodohospodárskou výstavou zmluvu na prevádzku kompy za desiatky miliónov eur, má rovnakú adresu, akú mala garážová firma Interblue spájaná s kauzou emisií. Veľká štátna zákazka mohla podľa Remišovej smerovať aj k vtedajšiemu ministrovi obrany Martinovi Glváčovi. Fico vtedy Žigu bránil tým, že zohral významnú úlohu pri rokovaniach s Jaguarom. „Minister Žiga bol mimoriadne dôležitým hráčom v tíme, ktorý zabezpečil podmienky na príchod tohto obrovského investora. Preto by som využil zajtrajšie rokovanie na to, aby som vyzval poslancov, nech poďakujú ministrovi a nerobia cirkus v podobe jeho odvolávania." Žiga v majetkovom priznaní na vlaňajšok priznal ročný príjem z výkonu verejnej funkcie vyše 34-tisíc eur. Vlastní dva byty v Košiciach a Bratislave, do oznámenia napísal aj šperky, hodinky a spotrebnú elektroniku a priznal podiely v piatich firmách. Jednou z nich je firma Taper, obchodujúca s drevom. Týždenník Trend upozornil, že Taper rastie od vzniku prvej Ficovej vlády. Od roku 1995 do 2006 dokázala firma ročný objem zobchodovaného dreva posunúť na asi stotisíc kubíkov. Od roku 2006, keď Smer vytvoril vládu s SNS a HZDS, jej obrat stúpa. V roku 2014 už zobchodovala vyše 420-tisíc kubíkov dreva.Teda zhruba každý dvadsiaty kubík vyťažený v krajine, uvádza Trend. V biznise s drevom zohráva významnú úlohu štát. Až polovicu dreva dodáva na tuzemský trh štátny podnik Lesy SR. Žiga dlhodobo hovorí, že je vo firme len akcionárom, nemanažuje ju a drevo od štátneho podniku nedostáva. Trend napísal, že Taper ho získava od iných menších odberateľov štátneho dreva. Tí sa k nemu údajne dostávajú tak, že vedeniu štátnej firmy i Taperu vopred prisľúbia, že časť štátneho dreva posunú práve košickému veľkoobchodníkovi.


Živnostníci sa štátneho úrazového poistenia nedočkajú

Štátne úrazové poistenie pre živnostníkov? Zatiaľ nebude, rezort práce má totiž výhrady.

BRATISLAVA. Ministerstvo práce a sociálnych vecí odmieta požiadavku Slovenského živnostenského zväzu, aby boli aj živnostníci úrazovo poistení v Sociálnej poisťovni. Ako pre agentúru SITA uviedol hovorca rezortu Michal Stuška, tento krok by znamenal zásadnú zmenu v koncepcii a nastavení úrazového poistenia s potrebou zmeniť celú filozofiu úrazového poistenia vrátane filozofie účelu poskytovania dávok úrazového poistenia. "Samostatná zárobková činnosť je, na rozdiel od zamestnania, vykonávaná vo vlastnom mene a na vlastnú zodpovednosť. U SZČO je teda z povahy tejto činnosti vylúčený vznik zodpovednosti za škodu samého voči sebe, čo by bolo v praxi prakticky až absurdné," upozornil. Rezort práce nepovažuje za možný návrh na rozšírenie osobného rozsahu úrazového poistenia o samostatne zárobkovo činné osoby do súčasnej právnej úpravy úrazového poistenia. V súčasnosti je sociálna ochrana povinne nemocensky poistenej a povinne dôchodkovo poistenej SZČO podľa Stušku zabezpečená v prípade práceneschopnosti, bez ohľadu na dôvod (choroba, úraz), rovnako ako u iných poistencov, prostredníctvom nemocenského poistenia (nemocenské) a pri dlhodobo nepriaznivom zdravotnom stave prostredníctvom dôchodkového poistenia (invalidný dôchodok). "Z uvedeného dôvodu sa nie je možné stotožniť s prezentovaným názorom, že sociálna ochrana SZČO je v prípade úrazu nulová," upozornil hovorca rezortu práce. Živnostníci podľa neho majú možnosť sa pre prípad úrazu poistiť v komerčnej poisťovni. "Ako ďalšia podstata problému bola v doterajších odborných diskusiách zvýraznená aj problematika bezpečnosti a ochrany zdravia pri práci v úrazovom poistení, ktorá by mala byť rozšírená aj na živnostníkov a iné SZČO," upozornil Stuška. Ak by boli SZČO úrazovo poistené, mohli by podľa neho nastať kuriózne situácie. "SZČO bude v pozícii poškodeného, bude sama sebe svedkom, sama sebe nahlasovať pracovný úraz, registrovať ho, dokazovať mieru svojho zavinenia a porušenia predpisov BOZP, či spolupracovať s organizáciami vyšetrovania," uviedol hovorca. Podľa neho by to prinieslo vysoké riziko špekulatívneho poberania úrazových dávok SZČO. "Vidíme riziko, že zavedením úrazového poistenia samostatne zárobkovo činných osôb by sme vytvorili priestor na to, aby zamestnávatelia rizikové profesie objednávali dodávateľsky od samostatne zárobkovo činných osôb a tým nahrádzali pracovné pomery vo vyššej miere, ako dnes, čo by malo negatívne dôsledky pre samotné SZČO," upozornil Stuška. Rizikové práce by sa podľa neho mali aj v budúcnosti vykonávať v pracovnom pomere, kde existuje reálna záruka ochrany osôb, ktoré pracujú v rizikovom prostredí. Slovenský živnostenský zväz sa na piatkovom sneme venoval nedostupnosti úrazového poistenia pre živnostníkov. "Považujeme za diskriminačné, ak je fyzická osoba - podnikateľ vylúčený zo systému štátom garantovaného úrazového poistenia len preto, že nie je zamestnávateľom, resp. sa zamestnáva sám,“ uvádza sa vo vyhlásení zväzu. Celkovo pritom hodnotí postavenie živnostníkov v systéme sociálnych odvodov za nevyvážené. "Na nemocenské poistenie platia za seba 4,4 %, čo je o 1,6 percentuálneho bodu viac, ako je spoločný odvod zamestnávateľa za zamestnanca. V pomernom vyjadrení je to 36,4 % navýšenie v neprospech podnikateľov,“ píše sa vo vyhlásení živnostenského zväzu. Podobne do rezervného fondu živnostníci platia 4,75 %, čo je o 2,75 percentuálneho bodu viac, ako platí štát za svojich poistencov. Zväz preto navrhuje, aby sa časť odvodov z nemocenského a rezervného fondu presmerovala do fondu pre úrazové krytie fyzických osôb – podnikateľov. "Aby títo mohli podnikať a poskytovať svoje služby bez strachu o prípadné zabezpečenie ich rodiny v prípade úrazu alebo choroby z povolania,“ dodal zväz.


PO STOPÁCH DÁVNEJ BRATISLAVYŠtefánik do Bratislavy nedoletel

Letecká havária ukončila život najvýznamnejšieho slovenského politika

Vladimír Tomčík, združenie Devínska brána Päť mesiacov po obsadení Bratislavy a jej pripojení k prvej ČSR otriasla obyvateľmi bez rozdielu národnosti tragická smrť generála Štefánika. Noviny čitateľov informovali: „Hrozná zdrvujúca správa vzrušila v nedeľný deň napoludnie 4. mája Bratislavu a onedlho nato celú oblasť československú. Jeden z najväčších synov Slovenska Milan Štefánik, minister vojny Československej republiky, vracal sa do svojej oslobodenej krajiny, na ktorej oslobodení mal leví podiel, v aeropláne z Talianska v sprievode talianskych dôstojníkov, lež nebolo mu dopriate prijať hold vďačného národa, ale z blízkosti niekoľkometrovej výšky, než by vstúpil na svoju rodnú zem, zastihol ho tragický osud. Tú zem, ktorú on vydobýjal z driapov uzurpátorských, privítala ho smrteľným bozkom.“ Posledná rozlúčka so Štefánikom, nadporučíkom Scottim a seržantmi Marlinom a Agginutim bola 11. mája v kaplnke posádkovej nemocnice. V kruhu rodiny tam bola generálova matka, zástupca talianskeho kráľa, Francúzska a Veľkej Británie, ministri vlády, politici, zahraniční novinári i Scotus Viator, britský historik a publicista. Národné noviny písali: „O druhej popoludní v hrobovej tichosti zahlaholil zbor moravských učiteľov. Spievali hymny Kde domov můj a Nad Tatrou sa blýska a za nimi starú husitskú Kdož jste boží bojovníci. Po dojímavom a mohutnom speve najlepšieho mužského zboru s pódia nasledovali smútočné reči.“ Po oficiálnych príhovoroch a cirkevnom obrade sa dvojkilometrový pohrebný sprievod odobral na stanicu. Trasu cez dnešné námestie Slobody a námestie 1. mája, Mariánsku, Špitálsku, Námestie SNP a Štefánikovu ulicu, ktoré bolivyzdobené čiernymi, štátnymi a národnými zástavami, lemovali desaťtisíce ľudí. Na čele sprievodu išla ťažká jazda s vytasenými šabľami, sokoli v slávnostných uniformách, francúzski legionári s dlhými bajonetmi, niekoľko ruských legionárov (väčšina bola vtedy ešte na Transsibírskej magistrále), legionári z Talianska v zimných uniformách, za nimi zástupcovia cirkví, moravskí učitelia a 104 vencov. Za rakvami na lafetách išiel dôstojník s rádmi na vankúši, rodina, zástupca prezidenta dr. Šámal (Masaryk sa na poslednej rozlúčke nezúčastnil), generáli Piccione a Pellé, zástupcovia zahraničných vlád, poslanci, delegácie, vojaci s ťažkými húfnicami a dve vojenské kapely. Za zvukov smútočných pochodov naložili rakvy na vlak do Brezovej, aby ich za účasti tridsaťtisícového davu pochovali na temene Bradla.


Netanjahu pochválil Macriho úsilie doriešiť bombový útok v Buenos Aires

Pri útoku na židovské centrum v roku 1994 prišlo o život 85 ľudí.

BUENOS AIRES. Izraelský premiér Benjamin Netanjahu počas utorkovej návštevy Argentíny pochválil úsilie tamojšieho prezidenta Mauricia Macriho doriešiť bombový útok na židovské centrum v Buenos Aires z roku 1994, pri ktorom prišlo o život 85 ľudí. Informovala o tom agentúra Reuters. Netanjahu pricestoval do Argentíny v pondelok, čím sa začala jeho cesta po krajinách Latinskej Ameriky. Ide o vôbec prvú návštevu úradujúceho predsedu vlády židovského štátu v tejto oblasti od vzniku Izraela v roku 1948. Po Argentíne privítajú izraelského premiéra ešte v Kolumbii a Mexiku, odkiaľ sa presunie do New Yorku na Valné zhromaždenie Organizácie Spojených národov. Tam by sa mal stretnúť aj s prezidentom USA Donaldom Trumpom. Argentínski prokurátori vinia z organizovania útoku na židovské centrum Irán. Dosiaľ ale nikoho nepostavili pred súd, a to ani v prípade bombového útoku na izraelské veľvyslanectvo v Buenos Aires z roku 1992. "Vtedy aj teraz Irán podnecuje teror po celom svete. A bol to Irán, ktorý dvakrát zapálil zápalnú šnúru v Argentíne. Irán inicioval, plánoval a vykonal hrozné teroristické útoky prostredníctvom svojho zástupcu - Hizballáhu (libanonské šiitské militantné hnutie)," uviedol Netanjahu. Prípad útoku na židovské centrum sa opäť oživil v roku 2015, keď prokurátora Alberta Nismana našli zastreleného v kúpeľni jeho bytu v Buenos Aires. Stalo sa tak deň predtým, ako mal vypovedať v argentínskom parlamente o svojich zisteniach a obvineniach voči vtedajšej prezidentke Cristine Fernándezovej. Nisman tvrdil, že prezidentka kryla iránskych predstaviteľov zapletených do bombového útoku na židovské centrum. Fernándezová podľa neho sľúbila milosť a slobodu iránskym organizátorom útoku výmenou za veľmi potrebné dodávky ropy z Iránu. Podľa prieskumov väčšina Argentínčanov verí, že Nismana zavraždili, uviedol Reuters. Macri nastúpil do úradu po Fernándezovej koncom roka 2015. Odvtedy posilnil vzťahy Argentíny so Spojenými štátmi a Izraelom. Zároveň sa snaží prilákať zahraničné investície, ktoré sú podľa neho potrebné na stimulovanie ekonomiky poškodenej inflačnými politikami a menovými kontrolami z čias Fernándezovej. Macri sa stretol aj s rodinou zosnulého prokurátora Nismana. Vyhlásil, že si kladie za vysokú prioritu objasnenie jeho smrti, ako aj bombového útoku na židovské centrum.


Povinná predškolská výchova môže rómskym deťom zmeniť život

BRATISLAVA. Povinná predškolská výchova pomôže všetkým deťom. Pre deti z marginalizovaných rómskych komunít však môže znamenať výrazný pozitívny zvrat v ich živote. Konštatoval to splnomocnenec vlády SR pre rómske komunity Ábel Ravasz po tom, ako parlament na štvrtkovej schôdzi schválil povinnú predškolskú výchovu pre päťročné deti. "Výskumy aj prax ukazujú, že ak dieťa z takéhoto prostredia prichádza do základnej školy po škôlke, má oveľa väčšiu šancu na úspech vo vzdelávacom systéme. Toto opatrenie pomôže redukovať počet detí v špeciálnych školách, zníži napätie pri nástupe do základných škôl a v konečnom dôsledku zvyšuje zamestnateľnosť detí zo sociálne znevýhodneného prostredia na otvorenom trhu práce,“ zdôraznil Ravasz a dodal, že návrh na zavedenie povinnej predškolskej výchovy pre všetky päťročné deti bol absolútnou prioritou úradu splnomocnenca. Agentúru SITA o tom informovala Michaela Paulenová z Tlačového odboru Ministerstva vnútra SR. Ravaz pripomenul, že počas tvorby zákona diskutovali s rôznymi organizáciami reprezentujúcimi jednotlivé segmenty predškolskej výchovy aj so zriaďovateľmi – obcami. Výsledok sa prejavil vo forme niektorých zmien v porovnaní s pôvodným návrhom z mája. Menili sa napríklad podmienky vzdelávania v domácom prostredí. "Schválenie zákona považujem za obrovský úspech, naša práca sa však nekončí. Zákon predstavuje iba základy, na ktorých treba ďalej stavať. Zákon je iba základná konštrukcia, ktorú musíme dotvoriť. Musíme dobudovať škôlky, prijať nových učiteľov a asistentov a gradovať úsilie pri práci s rodinami. Týmito krokmi vieme postupne rozšíriť povinnú predškolskú výchovu vekovo smerom nadol tak, ako to majú v okolitých krajinách,“ avizoval splnomocnenec. Národná rada vo štvrtok 27. júna schválila návrh na zavedenie povinnej predškolskej výchovy pre všetky päťročné deti. Ide o návrh, ktorý už dlhšie presadzoval splnomocnenec vlády SR pre rómske komunity Ábel Ravasz. Do parlamentu ho predkladala trojica koaličných poslancov Ľubomír Petrák, Eva Smolíková a Péter Vörös. Opatrenie nadobudne účinnosť v januári 2021 a vytvorí povinnosť pre každé dieťa absolvovať predškolskú výchovu. V súčasnosti iba každé tretie dieťa z marginalizovaných rómskych komunít chodí do škôlky aspoň rok. Škôlka však nie je jedinou možnosťou, akou môžu deti plniť povinný rok predškolskej výchovy, novela podporila napríklad aj vzdelávanie v domácom prostredí. Zákon zároveň ruší tzv. nulté ročníky základných škôl, a to od roku 2022.


Na Stanici Nivy už rastú podlažia. Pozrite sa na jedno z najväčších stavenísk v Európe

BRATISLAVA. Stanica Nivy je momentálne jedným z najväčších stavenísk v Európe. Projekt sa nachádza na mieste bývalej autobusovej stanici Mlynské Nivy. Prvým objektom projektu bude kancelárska veža, ktorá ponesie názov Nivy Tower a bude sa nachádzať na rohu Svätoplukovej a Mlynských nív. Tá sa má po dokončení stať najvyššou budovou v Bratislave s výškou 125 metrov. Novú autobusovú stanicu na Mlynských nivách plánuje HB Reavis otvoriť v roku 2020.


Remišová vyzvala vládu, aby prijala opatrenia na očistenie prokuratúry

Premiér Pellegrini sa už vyjadril, že je pripravený meniť zákon.

BRATISLAVA. Vláda by mala okamžite prijať opatrenia na očistenie prokuratúry, ktoré by umožnili vyvodiť zodpovednosť voči ľuďom, ktorí sa objavujú v kauzách súvisiacich s Marianom Kočnerom. Vyhlásila to nezaradená poslankyňa parlamentu a predstaviteľka mimoparlamentnej strany Za ľudí Veronika Remišová. Doplnila, že prokuratúra ako jeden z pilierov štátu sa rúca. Premiér Peter Pellegrini (Smer) už skôr povedal, že je pripravený meniť legislatívu, ak to prokuratúra a Súdna rada SR potrebujú na to, aby ráznejšie konali pri excesoch vo svojich radoch. Remišová pripomenula aj to, že v správe generálneho prokurátora SR o činnosti prokuratúry v roku 2018 a poznatkoch prokuratúry o stave zákonnosti v SR chýbajú závažné veci. Správa podľa nej nereflektuje na stav na prokuratúre, dostatočne nenavrhuje disciplinárne konania, ich počet je podľa nej minimálny. "Ide o absolútne nefunkčný systém disciplinárnych konaní, ktorý sa javí ako účelový," vyhlásila Remišová na stredajšej tlačovej konferencii. Aj špeciálny prokurátor Dušan Kováčik by mal podľa predstaviteľky strany Za ľudí Márie Kolíkovej vyvodiť zodpovednosť. "Má očistiť špeciálnu prokuratúru a tú môže dnes očistiť len tak, keď odíde," povedala. Ak prokuratúre a súdnictvu chýbajú zákonné nástroje na efektívne očistenie sa, vláda je podľa Pellegriniho pripravená pomôcť. "Som pripravený kedykoľvek sa stretnúť na pracovnom rokovaní s predsedníčkou Súdnej rady (Lenkou Praženkovou, pozn. TASR), ako aj s generálnym prokurátorom (Jaromírom Čižnárom, pozn. TASR), ak o to požiadajú," skonštatoval. Ak bude potrebné zmeniť zákony, aby aj generálny prokurátor mohol konať, Pellegrini je podľa svojich slov pripravený ich legislatívne návrhy pretaviť do vládnych a v skrátenom konaní ich predložiť na schôdzu Národnej rady SR.


TOP desať najkrajších ostrovov Európy

Renomovaný portál zostavil rebríček podľa hlasovania miliónov čitateľov.

Najlepšie z najlepšieho sa každoročne snaží nájsť cestovateľský portál Travel + Leisure (T+L), ktorý má milióny čitateľov po celom svete. Na základe hlasovania svojich čitateľov zostavil portál T+L rebríček desiatich najlepších ostrovov v Európe. Ľudia zvažovali svoje cestovateľské zážitky a dojmy z ostrovov. Zhodnotili miestne pamiatky a atrakcie, prírodu aj pláže. Na základe svojej celkovej spokojnosti a dojmu hlasovali. Tu je rebríček desiatich najlepších ostrovov v Európe. Niektoré sú považované za klasiku, ktorá „musí byť“ a iné možno prekvapia. Skóre: 85,33 Medzi obľúbené miesta na Menorke patrí napríklad prístavné mestečko Ciutadella de Menorca na východnom pobreží. Očarí pôvabnými stredovekými uličkami a historickými budovami. Pamiatky a múzeá možno vidieť aj v hlavnom meste Mahóne. Dovolenkujte na malebnom ostrove Menorka >> Skóre: 85,84 So severozápadným pobrežím Škótska je spojený mostom. Očarí typicky zvlnenou a hornatou krajinou, stredovekými hradmi a rybárskymi dedinkami. Skalné vrcholy sú ideálne na turistiku a poskytujú nádherné výhľady. V prístave hlavného mesta Portree možno objavovať krčmičky a bary. V miestnych vodách plávajú lososy, tulene, delfíny a podľa legiend aj víly. Skóre: 86,17 Sicília ako najväčší ostrov v Stredozemnom mori má čo ponúknuť pre každého turistu. Atrakciou je sopka Etna. Turistickou chuťovkou je aj Údolie chrámov, hoci pôvabné zrúcaniny či pamiatky možno nájsť po celom ostrove. K top miestam patrí juhovýchodné pobrežie s množstvom skvelých piesočných pláží. Zažite jedinečnú atmosféru Sicílie a pozrite si výhodné zájazdy >> Skóre: 86,29 Ďaleko v Atlantiku, na okraji územia Európskej únie, možno vidieť divoké, hornaté a zelené ostrovy s bujnou prírodou. Skutočné prírodné safari možno zažiť pri pozorovaní turistike a vtákov, alebo pri plavbách a pozorovaní delfínov. Turistiku na sopku ponúka ostrov Pico. Krásne historické mesto Angra na ostrove Terceira je zapísané do svetového dedičstva UNESCO. Skóre: 86,32 Ostrov Rhodos je známy pre svoje pláže a hlavne pre ruiny starobylých rytierskych stavieb. V meste Rhodos možno vidieť zachované rytierske paláce a zaujímavé múzeum. Nádherné prostredie má obec Lindos so starobylou akropolou na kopci s výhľadom na Egejské more. Vo vnútrozemí ostrova si možno užiť kopce a lesy. Ponuku dovoleniek na obľúbenom Rhodose nájdete tu >> Skóre: 87.06 Paros, typický grécky ostrov v Egejskom mori, ponúka tradičnú architektúru, pláže, prístavné bary a kaviarne. Obľúbené sú pobrežné mestá ako Parikia či Naousa. Vo vnútrozemí, v okolí mesta Lefkes možno nájsť turistické chodníky a vyhliadky. K turistickým atrakciám na ostrove Paros patrí aj Údolie motýľov, ktoré je považované za úchvatný prírodný fenomén s výskytom vzácneho druhu. Skóre: 87,30 Kréta je obľúbený a najväčší grécky ostrov s bohatou mytológiou. Množstvo múzeí, artefaktov a zaujímavostí ponúka hlavné mesto ostrova Heraklion. Na ostrove prevažuje suchá prírodná krajina, ale napríklad pri pláži Vai nájdete veľký palmový les. Medzi početné turistické atrakcie Kréty patrí aj Samarijská trhlina dlhá 1,6 km. Skóre: 87,75 Chorvátsky Hvar uchváti turistov svojou pevnosťou na kopci. Mestské hradby mesta Hvar sa datujú do 13. storočia. Toto prístavné mesto ponúka počas letnej dovolenky rušný nočný život aj skvelé pláže. Pláže, prístavy, reštaurácie aj bary možno nájsť aj v ostatných mestách ostrova. K obľúbeným patria Stari Grad s hradom Tvrdajl alebo Jelsa. Vo vnútrozemí možno vidieť jaskyňu Grapčeva s krásnymi stalaktitmi a stalagmitmi. Obľúbené Chorvátsko a zájazdy na ostrov Hvar nájdete tu >> Skóre: 88,53 Symbolom ostrova je pôsobivý Aragónsky hrad na kopci. Tento stredoveký hrad stojí na malom ostrovčeku a s ostrovom Ischia je spojený kamenným mostom. Vulkanický ostrov Ischia v neapolskom zálive je známy pre horské pramene, ktoré sa prebublávajú až na pláže. Na severozápadnej časti ostrova sú krásne botanické záhrady. Na turistiku je zvlášť ideálna hora Epomeo. Svoj pôvab však majú aj pobrežné mestečká ako Forio, Lacco Ameno či Lido di Maronti. Ponuku zájazdov na pôvabný taliansky ostrov Ischia nájdete tu >> Skóre: 89,19 Santorini je považovaný za jeden z najromantickejších ostrovov na svete. Doslova legendárne sa stali západy slnka nad starobylou zrúcaninou v mestečku Oia. Samotný ostrov je tvorený drsnou krajinou poznačenou vulkanickou katastrofou v 16. storočí. Mestečká s typickými bielo modrými domami sa striedajú s plážami s bielym, červeným a čiernym pieskom. Ostrov je doslova posiaty tavernami a reštauráciami, ktoré ponúkajú jedinečné posedenie na terasách s výhľadom na more a západ slnka. Kompletnú ponuku zájazdov na Santorini nájdete tu >>


Mrakodrapy aj hory. Pozrite si najkrajšie príletové scenérie

Ak sa ocitnete v lietadle, ktoré smeruje na letisko v rebríčku, snažte sa získať sedadlo pri okienku.

Najkratšia komerčná dráha na svete prináša podľa cestujúcich najkúzelnejšiu scenériu pri pristávaní. Iba štyristo metrov dlhú plochu na karibskom ostrove Saba si vybrali v celosvetovom prieskume, ktorý organizovala spoločnosť Private Fly. V online hlasovaní si každoročne môžu pasažieri vybrať letiská, ktorých scenériu považujú pri pristávaní za najkrajšiu. Z nominácií vzniká desaťmiestny rebríček. Do ankety sa tento rok zapojilo 8-tisíc ľudí a skupina leteckých expertov. „Príet do Saby je mimoriadny, Priblížite sa k hornatému ostrovu, ktorý vystupuje z mora a na útese zbadáte neuveriteľne malú pristávaciu plochu,“ opisuje riaditeľ spoločnosti a skúsený pilot Adam Twidell nezabudnuteľný zážitok. Letisko oficiálne funguje od 24. júla 1963. Let z neďalekého ostrova St. Maarten trvá 12 minút. Piloti, ktorí lietajú na tento ostrov, potrebujú špeciálny výcvik. Dráha letiska je krátka (400 metrov) a končí útesom, bočný vietor vyvoláva silné turbulencie. Pristávať tu môžu iba niektoré typy lietadiel, napríklad DHC-6 Twin Otter, BN-2 Islander alebo Cessna Grand Caravan. Na druhé miesto poskočilo írske letisko Donegal, ktoré sa nachádza na drsnom severozápadnom pobreží ostrova pri Atlantickom oceáne. Vlani sa v rebríčku umiestnilo po prvýkrát, vtedy skončilo na siedmom mieste. Vlaňajším víťazom bolo letisko na Malte. Novinkou tohtoročného zoznamu je letisko v Gibraltáre, kde pristávacia dráha križuje jednu z hlavných ciest polostrova. Vždy keď pristáva alebo vzlieta lietadlo, chodcom a autám svieti červená a musia čakať. Ak sa preto ocitnete v lietadle, ktoré smeruje na niektoré z letísk v tomto rebríčku, určite sa snažte získať sedadlo pri okienku. Výhľady sú dokonalé, od nablýskavých mrakodrapov až po horské panorámy.


Militanti napojení na al-Káidu sa prihlásili k útokom v Damasku

Útok sa odohral pri cintoríne v centre sýrskej metropoly.

DAMASK. Islamistická skupina Džabhat Fath aš-Šám, ktorá je napojená na teroristickú sieť al-Káida, sa v nedeľu prihlásila k zodpovednosti za dvojitý útok na šiitských veriacich v centre Damasku. Samozvané sýrske hnutie za oslobodenie Levanty to oznámilo prostredníctvom online vyhlásenia s tým, že útoky spáchali dvaja džihádisti. Džabhat Fath aš-Šám bol predtým známy pod názvom Front an-Nusra. Dvojitý bombový útok sa odohral v sobotu v blízkosti cintorína vo väčšinovo šiitskej štvrti aš-Šagúr v centre sýrskej metropoly. Terčom sa stali autobusy s prevažne iránskymi a irackými veriacimi. Incident pripravil podľa zdrojov Sýrskeho pozorovateľského centra pre ľudské práva (SOHR) o život najmenej 74 osôb a 120 ďalších pri ňom utrpelo zranenia. Vláda prostredníctvom oficiálnej tlačovej agentúry SANA informovala o 40 obetiach.


Protestné tábory v pásme Gazy sa presunuli bližšie k hraničnému plotu Izraela

Presun zvyšuje riziko ďalšieho krviprelievania

GAZA. dOrganizátori masových pochodov na hranici pásma Gazy s Izraelom premiestnili protestné stanové tábory o desiatky metrov bližšie k hraničnému plotu, čo zvyšuje riziko ďalšieho krviprelievania. Informovala o tom vo štvrtok agentúra AP. Protestujúci pod vedením palestínskeho hnutia Hamas, ktoré vládne v pásme Gazy, postavili minulý mesiac päť stanových táborov a určili ich ako miesta zhromažďovania pre piatkové pochody. Organizátori vyhlasujú, že tábory postupne do 15. mája presťahujú smerom k plotu, ale objavujú sa protirečivé vyhlásenia o prípadnom masovom narušení tejto hranice. Izrael upozornil, že za každú cenu zabráni narušeniu hranice, ktorú predstavuje plot. Za posledné tri týždne izraelskí vojaci smrteľne postrelili 28 palestínskych protestujúcich. Vo štvrtok bolo päť stanov v tábore neďaleko mesta Gaza premiestnených do vzdialenosti do 300 metrov od plota a buldozéry vztýčili okolo tábora novú ochrannú bariéru. V inom tábore tiež premiestnili valy so zeminy, ktoré teraz tvoria novú hranicu, uviedla agentúra AP.


Gajdoš ocenil spoluprácu v rámci V4, vidí ďalší potenciál

Rovnako dôležité je pre ministra obrany SR aj partnerstvo s Nemeckom a s Francúzskom.

OSTRAVA. Spolupráca v oblasti bezpečnosti a obrany v rámci vyšehradského regiónu má veľký potenciál. Po spoločnom rokovaní ministrov obrany krajín Vyšehradskej štvorky (V4) to v piatok v Ostrave uviedol slovenský minister obrany Peter Gajdoš. Podľa neho je rovnako dôležité aj partnerstvo s Nemeckom a s Francúzskom, ktoré sa podarilo naštartovať počas slovenského predsedníctva vo V4. Témami stretnutia boli najmä priority súčasného českého predsedníctva, možnosti ďalšieho rozvoja spolupráce krajín V4 v oblasti bezpečnosti a obrany, ako aj aktuálne iniciatívy v rámci Európskej únie a Severoatlantickej aliancie, informovala hovorkyňa Ministerstva obrany SR Danka Capáková. Minister Gajdoš pri tejto príležitosti ocenil výber programových priorít zo strany aktuálne predsedajúcej Českej republiky, ako aj rozhodnutie nadviazať na iniciatívy slovenského predsedníctva. "Naša spolupráca, napríklad aj v rozšírenom formáte V4+ spolu s Francúzskom a s Nemeckom, tak môže ďalej intenzívne napredovať," uviedol. Témami rokovaní ministrov boli aj konkrétne návrhy na prehĺbenie spolupráce Vyšehradskej štvorky v oblasti vyzbrojovania a akvizícií, možné spoločné operačné pôsobenie či ambícia českého predsedníctva na revíziu strategických dokumentov V4 v oblasti obrany. Súčasťou rokovaní bola aj informácia o aktuálnom stave bojovej skupiny EÚ krajín V4 a Spoločného veliteľstva podpornej logistickej skupiny krajín V4. Ministri obrany počas stretnutia diskutovali aj o aktuálnych iniciatívach v rámci EÚ a NATO, ako aj o zosúladení jednotlivých národných postojov pred rokovaniami na globálnych fórach. V tejto súvislosti hovorili tiež o možnostiach vytvorenia spoločného projektu v rámci Stálej štruktúrovanej spolupráce EÚ (PESCO).


Špekulácie okolo prestupu Neymara nemajú konca. PSG má chcieť milióny a dvoch hráčov

PARÍŽ. Vedenie futbalového klubu Paríž St. Germain (PSG) už údajne upustilo od pôvodnej ceny 222 miliónov eur, za ktorú by sa Neymar mohol už počas leta vrátiť do FC Barcelona. Zdroje blízke klubu podľa portálu goal.com uviedli, že francúzsky majster by sa uspokojil s ponukou 50 miliónov eur a dvojicu Philippe Coutinho a Nelson Semedo. Coutinho sa stal po príchode Antoinea Griezmanna z Atletica Madrid nadbytočným a Semedo sa nedokázal na pozícii pravého obrancu presadiť cez odchovanca Sergiho Roberta. Neymar sa nepredstavil v ani jednom z predsezónnych duelov svojho tímu. "V tomto momente neviem, čo sa stane. Univerzálna odpoveď je, že Neymar je hráčom iného tímu a s tým sa nedá nič robiť. Z pozície trénera sa zaoberám len hráčmi, ktorých mám k dispozícii, pretože z nich musím vytvoriť zostavu na nasledujúci zápas," povedal tréner Barcelony Ernesto Valverde. Na PSG čaká v nedeľu úvodný duel Ligue 1 proti Nimes. Zatiaľ nie je známe, či v ňom Neymar nastúpi. Barcelona štartuje ligu budúci piatok, 16. augusta, otváracím duelom na ihrisku Atheltica Bilbao.


Kombináciu možno nahradí paralelný slalom, Siebenhoferová ju podporuje

O budúcnosti alpskej kombinácie sa rozhodne v Aare.

AARE. Budúcnosť alpskej kombinácie na majstrovstvách sveta a zimných olympijských hrách bude ešte predmetom diskusií počas aktuálneho svetového šampionátu vo švédskom Aare. ,,Vedieme veľké diskusie o tom, či kombináciu nahradí paralelný slalom na vrcholných podujatiach. Rozhodneme o tom v Aare," povedal prezident Medzinárodnej lyžiarskej federácie Gian Franco Kasper. Strešná organizácia svetového lyžovania v uplynulých mesiacoch viackrát deklarovala zánik alpskej kombinácie na vrcholnej súťažnej úrovni a jej nahradenie pretekmi v paralelnom slalome. Podmienkou však bolo zjednotenie pravidiel týkajúce sa paralelných slalomových disciplín. A to sa zatiaľ neudialo. Momentálne sa vo Svetovom pohári jazdia paralelné slalomy, paralelné obrovské slalomy aj tzv. mestské preteky. Otvorená je údajne aj otázka pokračovania oboch disciplín, čiže kombinácie aj paralelných súťaží. Rakúšanka Ramona Siebenhoferová je podporovateľka súčasného formátu kombinácie pred paralelným slalomom. ,,V kombinačných pretekoch si vždy užijem veľa zábavy a radosti. Musím však byť presne stanovený formát, ktorý by sa nemal meniť. Mám kombináciu radšej ako paralelné súťaže, lebo v tých by som sa na vrcholných podujatiach pravdepodobne nezúčastnila," povedala 27-ročný Siebenhoferová, dvojnásobná víťazka pretekov SP v zjazde. Ženy budú o medaily v alpskej kombinácii na MS v Aare bojovať v piatok 8. februára a medzi nimi aj Slovenka Petra Vlhová. Mužská kombinácia príde na rad v pondelok 11. februára.


Gombos zdolal siedmeho nasadeného hráča a postúpil do semifinále

PAU. Slovenský tenista Norbert Gombos zvíťazil v piatkovom stretnutí štvrťfinále dvojhry na turnaji ATP Challenger Tour Teréga Open Pau–Pyrénées vo francúzskom Pau (dotácia 69 280 eur, tvrdý povrch v hale) nad siedmym nasadeným Rakúšanom Sebastianom Ofnerom 6:3, 7:6 (5). Súperom 28-ročného Gombosa v sobotňajšom semifinále bude Belgičan Steve Darcis, ktorý zdolal päťku singlového pavúka Quentina Halysa z Francúzska 6:4, 6:4.  Norbert Gombos (SR) - Sebastian Ofner (Rak.-7) 6:3, 7:6 (5)


Únia sa dohodla s Japonskom na voľnom obchode

Európska únia a Japonsko prekonali rozdiely v otázke vývozu poľnohospodársky produktov a áut a vydláždili tak cestu k dohode o voľnom obchode.

BRUSEL. Európska únia (EÚ) a Japonsko prekonali rozdiely v otázke vývozu poľnohospodársky produktov a áut a vydláždili tak cestu k dohode o voľnom obchode. Obe strany sa pritom podieľajú na viac ako 25 % výkonu svetovej ekonomiky. "Dosiahli sme politickú dohodu o obchodnej dohode medzi EÚ a Japonskom na ministerskej úrovni," uviedla eurokomisárka pre obchod Cecilia Malmströmová v stredu (5.7.) na sociálnej sieti Twitter. "Teraz odporúčame vedúcim predstaviteľom, aby to potvrdili na summite (G20)." Očakáva sa, že japonský premiér Šinzó Abe, šéf Európskej komisie Jean-Claude Juncker a predseda Európskej rady Donald Tusk dnes schvália predbežnú dohodu, o ktorej obe stany rokujú už od roku 2013. Abe sa snaží urobiť z Japonska lídra v globálnom obchode po tom, ako nový americký prezident Donald Trump v januári odstúpil od dohody o Transpacifickom obchodnom partnerstve a za svoju prioritu si zvolil ochranu trhu v USA. Dohoda EÚ a Japonska je tiež politickým triumfom pre nemeckú kancelárku Angelu Merkelovú, ktorá tento týždeň privíta v Hamburgu lídrov skupiny G20. Nemecká vláda má v úmysle využiť summit 20 najväčších svetových ekonomík na podporu otvorených trhov. Podľa návrhu dohody EÚ postupne zruší svoje 10-% dovozné clo na automobily z Japonska, zatiaľ čo japonská vláda umožní prístup širšej škály európskych potravín na svoj trh. Abe pritom čelí tlaku lobistov z radov domácich producentov potravín aj členov svojej Liberálno-demokratickej strany, ktorí sú proti otvoreniu japonského trhu európskym potravinám. Dohoda je najväčšou obchodnou zmluvou EÚ a prichádza v čase, keď Trumpova politika predstavuje najväčšiu výzvu pre globálny obchod od skončenia druhej svetovej vojny. Rokovania medzi oboma stranami budú pokračovať na jeseň. Podľa nemenovaných zdrojov oboznámených so situáciou sa právoplatný návrh konečnej dohody očakáva v najbližších mesiacoch. Dohoda odstráni 99 % colných sadzieb, dodal jeden zo zdrojov a naznačil, že časový rámec na zrušenie európskych dovozných ciel pre automobily bude sedem rokov. Japonské médiá zase uviedli, že Tokio najprv zavedie nízke clá na európsky syr a do 15 rokov ich zruší. Keď vyjednávači dokončia svoju prácu, konečnú dohodu bude musieť schváliť Európsky parlament aj jednotlivé štáty EÚ, až potom nadobudne platnosť. Tento proces však nie je zaručený. Vlani napríklad belgický región Valónsko využil svoje právomoci a takmer potopil podobnú dohodu medzi EÚ a Kanadou. Okrem toho Abe čelí doma problémom. Jeho politické snahy podkopávajú škandály a porážka vo voľbách v Tokiu. Na premiéra tlačia aj členovia jeho strany, aby zachoval opatrenia na ochranu domácich producentov syra. EÚ, najväčší vývozca syrov na svete, predpovedá, že dohoda prinesie bloku dodatočných 10 miliárd eur z vývozu potravín, vrátane mäsa a mliečnych výrobkov do Japonska. Na druhej strane sa japonskí výrobcovia automobilov sťažujú, že zaostávajú za rivalmi z Južnej Kórey, ktorá už má obchodnú dohodu s Európou.


Rakúsky kancelár odsúhlasil prevzatie prvých migrantov z Talianska

Pokiaľ ide o splnenie celej kvóty, Rakúsko chce s Bruselom ešte vyjednávať.

VIEDEŇ. Rakúsky kancelár Christian Kern odsúhlasil vo štvrtok začatie preberania migrantov z Talianska a Grécka v rámci programu prerozdelenia, na ktorom sa štáty EÚ dohodli v roku 2015. Rakúsko podľa neho prijme 50 neplnoletých migrantov z Talianska, pokiaľ však ide o splnenie celej kvóty, teda prijatia takmer 2000 osôb do tohtoročnej jesene, chce s Bruselom ešte vyjednávať. Kancelár sa tak vyjadril deň po tom, ako predseda Európskej komisie Jean-Claude Juncker odpovedal zamietavo na požiadavku Rakúska, aby bolo z relokačného programu naďalej vyňaté. "Teraz ide v prvom rade o týchto 50 mladistvých (migrantov) bez sprievodu. Pre tých musí byť samozrejme v Rakúsku miesto a všetko ostatné, keďže pôjde o naozaj veľkú časť kvóty, ešte preberieme s (Európskou) komisiou," povedal Kern vo vysielaní verejnoprávneho rozhlasu. Šéf rakúskej vlády sa minulý týždeň obrátil na Brusel s požiadavkou, aby udelil Rakúsku novú výnimku alebo odklad, pokiaľ ide o prijímanie migrantov na základe povinných kvót EÚ. Až do minulého roka bolo totiž oslobodené od povinnosti prevziať migrantov z iných krajín EÚ, keďže predtým samo prijalo vysoký počet žiadateľov o azyl.


Summit ovplyvní dopravu v Bratislave minimálne

Bezpečnostné opatrenia, aj obmedzenia v doprave sú podstatne menšie v porovnaní so septembrovým summitom.

V týchto dňoch opäť prebieha dvojdňový summit v Bratislave. Tentokrát sa u nás stretávajú predsedovia parlamentov členských krajín Európskej únie. Dopravné obmedzenia budú neporovnateľne menšie v porovnaní so septembrovým stretnutím európskych delegácií. Žiadnu demonštráciu sily, ani pohyb obrnených transportérov dnes neočakávame. Hlavný program neformálneho summitu je na pláne zajtra v bratislavskej Redute. Menšie obmedzenia tak môžu vodiči zaznamenať ráno po ôsmej hodine pri presune delegácií do Reduty a poobede pri ich transporte na letisko a hraničný priechod Jarovce. Väčšinu dňa bude zakázaný vjazd na Mostovú ulicu z Rázusovho a Vajanského nábrežia.


Najstarší austrálsky vedec vo Švajčiarku podstúpi eutanáziu

Vedec najprv odcestuje do francúzskeho mesta Bordeaux, aby sa tam mohol rozlúčiť s rodinou.

SYDNEY. David Goodall, 104-ročný austrálsky ekológ, odcestuje do Švajčiarska, aby tam podstúpil dobrovoľné ukončenie života za asistencie lekára. Dodľa agentúry DPA o tom v utorok informovali jeho podporovatelia. Austrálska iniciatíva na podporu eutanázie Exit International pomocou tzv. crowdfundingu vyzbierala na tento účel pre najstaršieho austrálskeho vedca takmer 20-tisíc dolárov na cestovné náklady. Zakladateľ Exit International Philip Nitschke v rozhovore pre DPA spresnil, že Goodall najprv v stredu odcestuje do francúzskeho mesta Bordeaux, aby sa tam mohol rozlúčiť s rodinou. Následne pocestuje do švajčiarskeho mesta Bazilej, kde 10. mája za pomoci lekárov dobrovoľne ukončí svoj život. Nitschke uviedol, že Goodall je v dobrej fyzickej kondícii, ale kvalita jeho života sa už mierne zhoršila. Doplnil, že rozhodnutie o asistovanej eutanázii urobil pri úplnom psychickom zdraví.


Poľský premiér: Prijatie eura nie je našou prioritou

Opozícia uviedla, že euro prijme, ak získa moc v jesenných parlamentných voľbách.

VARŠAVA. Prioritou poľskej vlády nie je prijatie spoločnej európskej meny, ale zvýšiť zárobky ľudí na západoeurópsku úroveň. Povedal to v utorok poľský premiér Mateusz Morawiecki v reakcii na vyjadrenie opozície, ktorá uviedla, že euro prijme, ak získa moc v jesenných parlamentných voľbách. Morawiecki pre štátnu rozhlasovú stanicu vyhlásil, že prioritou jeho vlády je dosiahnuť, aby zárobky v krajine boli porovnateľné s platmi v bohatých európskych štátoch, čo podľa neho potrvá približne desať rokov. Predseda poľskej vlády pochválil národnú menu zloty a uviedol, že zabezpečuje prosperitu ľudí. V tejto súvislosti sa vyjadril, že na Slovensku a v Litve sa ceny základných tovarov po prijatí eura zvýšili.


Snemovňa odsúdila Trumpove rasistické výroky, schválila rezolúciu

Trump niekoľko dní čelí kritike za rasistické výroky na Twitteri.

WASHINGTON. Snemovňa reprezentantov amerického Kongresu odsúhlasila v utorok večer rezolúciu odsudzujúcu "rasistické výroky", ktorými americký prezident Donald Trump nedávno počastoval štyri nebelošské členky tejto dolnej komory Kongresu. Informovali o tom agentúry AFP a Reuters s tým, že za rezolúciou hlasovalo 235 demokratov, ku ktorým sa pridali aj štyria republikáni a jeden nezávislý člen Snemovne reprezentantov, v ktorej majú väčšinu mandátov práve demokrati. Rezolúcia tak Snemovňou prešla pomerom hlasov 240:187. Rezolúcia ostro odsudzuje "rasistické výroky prezidenta Donalda Trumpa, ktoré legitimizujú a zvyšujú strach i nenávisť namierené voči tzv. prisťahovalcom a nebelochom". Hlasovaniu o nej predchádzali tri dni ostrej kritiky, ktorou demokrati častovali Trumpa pre jeho výroky na Twitteri. V nich totiž americký prezident vyzval v nedeľu nebelošské členky Snemovne reprezentantov, aby sa vrátili "tam, odkiaľ prišli". Nazval ich pritom "progresívnymi" demokratkami, pochádzajúcimi z krajín "s katastrofálnymi, skorumpovanými a nekompetentnými vládami", ktoré rozdávajú rady, ako by mala fungovať vláda Spojených štátov. Hoci kongresmanky priamo nemenoval, očividne narážal na malú skupinu mladých členiek Snemovne reprezentantov, ktoré zvádzajú mocenské boje s demokratickou predsedníčka Snemovne reprezentantov Nancy Pelosiovou. Patria do nej Alexandria Ocasiová-Cortezová, Rashida Tlaibová, Ayanna Pressleyová a Ilhan Omarová. Tie síce pochádzajú z čiastočne prisťahovaleckých rodín, ale okrem Omarovej, ktorá je zo Somálska, sa narodili v Spojených štátoch. Všetky štyri demokratické kongersmanky vzápätí označili Trumpove výroky za rasistické a dostalo sa im podpory aj od zvyšných členov Demokratickej strany. Kongresmaniek sa v tejto veci zastala aj samotná Pelosiová. "Tieto výroky z Bieleho domu sú hanebné a nechutné, tieto výroky sú rasistické," povedala. Americký prezident poprel, že by sa vyjadril rasisticky. Zároveň ešte v pondelok svoje útoky na štyri kongresmanky vystupňoval a obvinil ich, že nenávidia svoju vlasť. "Ak ste nespokojné, ak sa neustále sťažujete, môžete odísť," odkázal im tiež v príspevku na Twitteri.


Slovensko by zrejme nemalo platiť náhradu škody spoločnosti Achmea

Nemecký Najvyšší súd bude musieť pravdepodobne zrušiť pôvodný rozhodcovský nález, ktorý Slovensku ukladal povinnosť uhradiť približne 22 miliónov eur.

BRATISLAVA. Európsky súdny dvor (CJEU) v utorok zverejnil stanovisko, ktorým konštatoval, že rozhodcovské doložky obsiahnuté v medzinárodných zmluvách o ochrane investícií (BIT), ktorých stranami sú členské štáty EÚ, sú neplatné pre ich rozpor s právom EÚ. Ako vysvetlil partner advokátskej kancelárie Taylor Wessing Andrej Leontiev, rozhodnutie znamená, že nemecký Najvyšší súd bude musieť pravdepodobne zrušiť pôvodný rozhodcovský nález, ktorý Slovensku ukladal povinnosť uhradiť približne 22 miliónov eur ako náhradu škody Achmea a to z dôvodu, že rozhodcovský súd nemal právo o spore rozhodovať. "Napriek tomu, že sa ako slovenskí daňoví poplatníci tomuto rozsudku tešíme, z pohľadu advokátov má pre nás „trpkú príchuť“. Vzhľadom na stav justície v SR, ako aj v ostatných východoeurópskych členských krajinách EÚ, máme vážne pochybnosti, že na rozdiel od medzinárodných rozhodcovských súdov, budú lokálne súdy schopné zahraničným investorom poskytnúť spravodlivý a nezávislý proces v sporoch, týkajúcich sa ochrany ich investícií," uviedol v stanovisku. Advokát sa taktiež obáva, že predmetný rozsudok smeruje k ďalšej centralizácii politickej a súdnej moci v rukách Európskej komisie a Európskeho súdneho dvora na úkor suverenity jednotlivých členských štátov.Holandská spoločnosť Achmea B. V. podala žalobu na Slovenskú republiku v októbri 2008. Dôvodom bol zákaz zisku súkromných zdravotných poisťovní v roku 2007, ktorý bol údajne v rozpore s bilaterálnou investičnou dohodou. Arbitrážny tribunál vydal arbitrážny rozsudok v decembri 2012. Konštatoval v ňom porušenie tejto medzinárodnej zmluvy Slovenskou republikou. Slovenská republika však podala na nemecký Vyšší krajinský súd vo Frankfurte nad Mohanom návrh na zrušenie rozsudku. Návrh bol zamietnutý, a preto sa Slovenská republika proti tomu odvolala na Najvyšší spolkový súd. Hlavným argumentom SR v konaniach pred nemeckými súdmi bolo, že spomínaná medzinárodná zmluva medzi SR a Holandskom je po vstupe do EÚ neaplikovateľná. Pre zákaz zisku súkromným zdravotným poisťovniam žiadali okrem Achmea B. V. od Slovenskej republiky odškodnenie v medzinárodnej investičnej arbitráži aj rakúska spoločnosť EURAM bank AG a holandská spoločnosť HICEE B.V. Okrem toho bola Slovenská republika úspešná aj v medzinárodnej investičnej arbitráži s Achmeou B.V., keď spoločnosť napádala zámer Vlády SR zaviesť systém jednej verejnej zdravotnej poisťovne. Všetky tieto arbitráže skončili víťazstvom SR.Ministerstvo financií (MF) SR víta rozhodnutie Súdneho dvora EÚ, v ktorom sa stotožnil s právnou argumentáciou Slovenska. "Tieto argumenty podporila aj Európska komisia spolu s niektorými ďalšími členskými štátmi EÚ. Podľa názoru ministerstva financií Súdny dvor EÚ vo svojom rozhodnutí potvrdil, že arbitrážna doložka obsiahnutá v bilaterálnej investičnej dohode bola nekompatibilná s právnym poriadkom EÚ do takej miery, že medzinárodný arbitrážny tribunál nemal právomoc rozhodovať o spore SR s Achmeou. Z tohto dôvodu by mal byť podľa ministerstva financií arbitrážny rozsudok zrušený," zhrnulo v stanovisku ministerstvo.Rezort taktiež víta rozhodnutie Súdneho dvora EÚ o predbežnej otázke. Toto rozhodnutie podľa ministerstva presahuje hranice sporu Achmea vs. SR a Súdny dvor EÚ v ňom fakticky stanovil precedens pre právny status všetkých bilaterálnych investičných dohôd uzavretých medzi členskými štátmi EÚ. "Tento precedens má zásadný dopad na všetky členské štáty, ktoré sa budú musieť v blízkej dobe s týmto stavom vysporiadať v spolupráci s Európskou komisiou. Ministerstvo naďalej analyzuje uvedené rozhodnutie Súdneho dvora EÚ a jeho širší dopad," uzavrel rezort.


Analytici: Ekonomiku ťahal v závere roka 2017 nielen domáci dopyt, ale aj export

Slovenskej ekonomike by sa malo dariť aj v tomto roku.

BRATISLAVA. Ťahúňom slovenskej ekonomiky v závere roka 2017 bola podľa analytikov nielen domáca spotreba, ale aj čisté vývozy. Tie sa po prepade v treťom štvrťroku vrátili v poslednom kvartáli "na scénu". Podľa údajov, ktoré v stredu zverejnil Štatistický úrad (ŠÚ) SR, vzrástla slovenská ekonomika vo štvrtom štvrťroku 2017 o 3,5 percenta. Podľa analytičky Slovenskej sporiteľne Kataríny Muchovej sa v poslednom štvrťroku minulého roka vývozy medziročne zvýšili o 5,7 percenta, zatiaľ čo dovozy vzrástli o 3,3 percenta. Čo sa týka spotreby domácností, tá podľa analytičky vo štvrtom kvartáli medziročne zmiernila svoje tempo rastu na 3,6 percenta, zatiaľ čo spotreba verejnej správy zaznamenala koncom roka medziročný nárast o 3,1 percenta. "Spotrebe domácností pomáha najmä silný trh práce, ktorý sa pozitívne premieta aj do spotrebiteľskej dôvery, ale i nízke úrokové sadzby ukotvené na historických minimách, ktoré pomáhajú znižovať sklon domácností k úsporám," doplnil analytik UniCredit Bank Ľubomír Koršňák. Za mierne prekvapenie sa dá podľa neho v závere roka 2017 považovať len výraznejší pokles zásob. "Ten by však mohol súvisieť s odstávkou automobilového priemyslu na prelome rokov, ako aj s tradičným preklápaním časti rozostavaných investícií, ktoré boli doteraz vykazované v zásobách, do fixných investícií," vysvetlil analytik. Čo sa týka roku 2018, podľa Muchovej by sa malo slovenskej ekonomike dariť aj v tomto roku. "Náš odhad rastu hrubého domáceho produktu (HDP) pre rok 2018 je na úrovni 3,9 percenta," odhadla. Kľúčovú pozíciu pri tomto raste by si mal podľa nej udržať domáci dopyt, najmä spotreba domácností. Podľa Koršňáka by zároveň mal byť hlavným zdrojom rastu ekonomiky v tomto a v budúcom roku automobilový priemysel. "Aj napriek tomu, že európsky trh s novými autami už pravdepodobne dosiahol svoj cyklický vrchol, slovenský automobilový priemysel by predsa len mal opäť potiahnuť slovenskú ekonomiku a byť hlavným zdrojom jej rastu v tomto i budúcom roku," uviedol. Očakáva, že rast slovenskej ekonomiky sa v tomto roku zrýchli z 3,4 percenta na 3,9 percenta a následne v budúcom roku na 4,1 percenta.


Ankara pustila z väzenia dvojicu európskych aktivistov

Vo väzbe naďalej zostáva Taner Kilič, predseda správnej rady Amnesty International Turecko.

BRUSEL, BERLÍN. Európska únia označila vo štvrtok prepustenie dvoch európskych aktivistov za ľudské práva v Turecku za "povzbudzujúcu správu". Avšak dodala, že "treba urobiť ďalšie pozitívne kroky, aby boli v spomínanej krajine zachované základné práva a slobody". Nemeckí predstavitelia tiež privítali rozhodnutie istanbulského súdu prepustiť nemeckého ľudskoprávneho aktivistu Petra Steudtnera a siedmich ďalších aktivistov, čo môže byť predzvesťou začiatku zlepšovania vzťahov medzi Nemeckom a Tureckom. EÚ vo vyhlásení poukázala na pokračujúce "vyšetrovania a súdne procesy s mnohými novinármi, vedcami, ochrancami ľudských práv a ďalšími aktivistami za občianske práva" a označila ich za oblasti, kde je potrebná ďalšia práca a ďalšie zlepšenie. Únia podľa tlačovej agentúry DPA vyzvala Turecko na "urýchlené riešenie na základe princípu prezumpcie neviny a na využívanie vyšetrovacej väzby v súlade s Európskym dohovorom o ochrane ľudských práv". Súd v Istanbule v stredu na úvod procesu s 11 ľudskoprávnymi aktivistami obvinenými z členstva v teroristických skupinách a napomáhania týmto skupinám prekvapujúco nariadil prepustenie ôsmich z nich z vyšetrovacej väzby. Na slobodu sa tak v priebehu noci dostala aj riaditeľka tureckej pobočky organizácie Amnesty International Idil Eserová, nemecký ľudskoprávny aktivista Steudtner a švédsky IT špecialista Ali Gharavi. Právnik Steudtnera a Gharaviho uviedol, že obaja môžu po prepustení opustiť územie Turecka. Vo väzbe naďalej zostáva Taner Kilič, predseda správnej rady Amnesty International Turecko, ktorého zadržali o niekoľko týždňov skôr ako ostatných aktivistov. Kilič je obvinený okrem iného z členstva v zakázanom hnutí moslimského duchovného Fethullaha Gülena, ktorý mal zosnovať vlaňajší neúspešný pokus o prevrat v Turecku. Nemecký minister spravodlivosti Heiko Maas vo štvrtok uviedol, prepustenie Steudtnera je "povzbudzujúcim signálom" a môže znamenať začiatok v zlepšovaní vzťahov medzi Nemeckom a Tureckom. Avšak minister dodal, že "musia byť prepustení aj zvyšní nemeckí občania, ktorí sú vo väzbe neoprávnene alebo bez obvinenia". Po nevydarenom vlaňajšom prevrate v Turecku zatkli niekoľko ďalších Nemcov, vrátane novinára Deniza Yücela. Nemecký minister zahraničných vecí Sigmar Gabriel podľa agentúry AP povedal, že Nemecko bude ďalej bojovať za prepustenie ich všetkých, ale prepustenie Steudtnera v stredu večer takisto označil za "prvý náznak, že vzťahy sa zlepšujú". Gabriel pre magazín Der Spiegel uviedol, že prepustenie Steudtnera pomohol vyrokovať bývalý nemecký kancelár Gerhard Schröder.


Kapitán Dortmundu sa zranil, vynechá zápas Ligy majstrov

Marcel Schmelzer si roztrhol priťahovač svalu.

BERLÍN. Nemecký futbalový klub Borussia Dortmund prišiel na dva týždne o svojho kapitána Marcela Schmelzera, ktorý si v piatkovom bundesligovom súboji s Herthou Berlín (1:1) roztrhol priťahovač svalu. Ľavý obranca Borussie rozšíril maródku mužstva, na ktorej už sú jeho kolegovia Marco Reus, Gonazalo Castro a Raphael Guerreiro. Schmelzer určite vynechá zápas Ligy majstrov so Sportingom Lisabon, ktorý je na programe utorok 25. októbra a hrať nebude ani následne v bundesligovom súboji s Ingolstadtom.


Turcké úrady vyšetrujú americkú banku JPMorgan Chase

Turecký bankový dohľad a úrad pre dohľad nad kapitálovými trhmi otvorili dve vyšetrovania.

ANKARA. Turecké regulačné úrady vyšetrujú americkú banku JPMorgan Chase. Turecký bankový dohľad a úrad pre dohľad nad kapitálovými trhmi otvorili dve separátne vyšetrovania banky. Dôvodom sú dve analýzy, ktoré odporúčali investorom vsádzať na posilnenie dolára proti líre v deň, keď turecká mena stratila viac než 5 %. Bankový regulátor BRSA uviedol, že správy analytikov JPMorgan mali "zavádzajúci a manipulatívny" obsah, spôsobili volatilitu na trhoch a poškodili reputáciu tureckých bánk, uviedla štátna tlačová agentúra Anadolu. Úrad pre dohľad nad kapitálovými trhmi spustil vlastné vyšetrovanie na základe podobných dôvodov, uvádza sa na jeho internetovej stránke. Oznámenia o oboch vyšetrovaniach sa objavili takmer simultánne, čo signalizuje, že regulačné úrady zrejme koordinovali svoj postup. Turecká líra v piatok (22. 3.) v jeden moment strácala voči doláru viac než 6,5 % a nakoniec oslabila o vyše 5 % a zaznamenala svoj najhorší deň od vlaňajšieho prepadu. Hlavný turecký akciový index BIST 100 klesol o 3,45 %. JPMorgan v analýzach odporúčala investorom shortovať líru, teda vsádzať na jej pokles, pričom prognózovala oslabenie kurzu na 5,90 TRY/USD. Banka ako dôvod uviedla aktuálny pokles tureckých devízových rezerv. Tempo ich znižovania je podľa analytikov banky neudržateľné.


Slnečný pohon funguje. Svetlo pohlo družicou

Plachetnica sa posunula o dva kilometre.

BRATISLAVA. Slnečná plachetnica LightSail 2 slávi úspech. Za posledné štyri dni sa jej podarilo posunúť na obežnej dráhe vyššie takmer o dva kilometre. Nepotrebovala žiadne pohonné látky, poháňalo ju iba slnečné svetlo, ktoré vyvíjalo tlak na plachtu. LightSail 2 je úplne prvou umelou družicou, ktorá využila silu fotónov na pohon na obežnej dráhe Zeme. Slnečná plachetnica je projektom organizácie Planetary Society, ktorá tak chce dokázať, že malé družice a neskôr aj lode by mohli fungovať na slnečný pohon, čo by výrazne znížilo cenu vesmírneho prieskumu. "Naším cieľom bolo ukázať riadené slnečné plachtenie družice tak, že zmenu jej obežnej dráhy dosiahneme iba pomocou svetelného tlaku Slnka," píše hlavný výskumník Bruce Betts na webe neziskovky. Princíp fungovania LightSail 2 je v zásade jednoduchý. Na plachtu vyvíjajú tlak fotóny vyžarované z našej hviezdy podobne, ako na klasickú plachtu na mori tlačí vietor. Aj keď pri slnečnej plachetnici ide o malý tlak, postupne sa hromadí, čo jej umožní pohon. Fungovanie družice tiež umožňuje algoritmus, ktorý ju v pravidelných časových intervaloch otáča tak, aby mala stále dostatok slnečného svetla. Družica začala svoju púť na obežnej dráhe vo výške 725 kilometrov nad Zemou. V nasledujúcich mesiacoch bude zvyšovať svoju dráhu, pričom celkový plán je posunúť ju o pätnásť kilometrov. Je však ťažké povedať, nakoľko sa podarí plán naplniť. Približne o rok LightSail 2 vstúpi do zemskej atmosféry a zhorí. Celý projekt slnečnej plachetnice stál sedem miliónov amerických dolárov. Sčasti bol financovaný aj vďaka svetovej verejnosti, ktorá naň prispela sumou vyše 1,2 milióna dolárov.


Jágr si po vyše šiestich rokoch zahral extraligu a hneď skóroval

PRAHA. Slovenský útočník Tomáš Mikúš prispel gólom a asistenciou k víťazstvu Karlových Varov 7:4 nad Kladnom v piatkovom stretnutí 3. kola najvyššej českej hokejovej súťaže. Mikúš prihral na úvodný gól Martinovi Kohoutovi v 7. minúte a v 13. minúte sám zvýšil na 3:0. Kladnu nepomohol ani gól legendárneho Jaromíra Jágra. Štyridsaťsedemročný veterán nastúpil v sezóne premiérovo, v českej extralige sa objavil po viac než šiestich rokoch. Zo Slovákov sa strelecky presadil aj Rastislav Dej, no jeho Vítkovice podľahli Libercu 4:5 po predĺžení. Dej otvoril skóre duelu v 2. minúte a v 28. minúte prihral i na druhý gól Alexandrovi Malletovi, no tím z Ostravy náskok neudržal. Česká hokejová extraliga 2019/2020 - 3. kolo: Góly: 17. Sedláček - 31. Ostřížek, 36. Ondrušek, 59. Ostřížek, 60. Klimek Góly: 32. Vondrka, 49. Dlapa, 62. Klepiš (SKALICKÝ) - 26. Holík (BARANKA), 48. Plekanec Góly: 7. Kohout (T. MIKÚŠ), 10. Michnáč (GRAŇÁK), 13. T. MIKÚŠ, 18. Rachůnek (GRÍGER), 26. Raška, 27. Rachůnek, 60. Vondráček - 27. Jelínek, 31. Hajný, 34. Zikmund, 42. Jágr Góly: 33. Hübl - 19. Kindl, 45. Mandát (HOVORKA) Góly: 2. DEJ, 28. Mallet (DEJ), 32. Guman, 51. Bukarts (TRŠKA) - 28. Zachar, 39. Knot, 50. Bulíř, 58. Hanousek (VLACH), rozh. nájazd Marosz Góly: 28. a 44. Smoleňák, 1. Jergl, 7. Perret, 14. Červený, 35. Kubík - 3. a 14. Mertl, 53. Gulaš, 58. Straka, 60. Kodýtek


Zomrela fínska bežkyňa na lyžiach Nousiainenová, mala 36 rokov

HELSINKI. Vo veku 36 rokov zomrela v pondelok po dlhej chorobe bývalá fínska bežkyňa na lyžiach Mona-Liisa Nousiainenová. Podľa televíznej stanice Yle podľahla rakovine. Nousiainenová sa predstavila na ZOH 2014 v Soči, jej najväčším kariérnym úspechom bol triumf v šprinte v roku 2013 na podujatí Svetového pohára v Liberci, kde štartovala ešte pod dievčenským menom Malvalehtová. Športovú kariéru ukončila vlani. Jej manželom bol takisto bežec na lyžiach Ville Nousiainen, v roku 2010 sa fínskemu športovému páru narodila dcéra.


Ľudia na Slovensku robia na štát tento rok o desať dní kratšie ako vlani

Deň daňovej slobody vypočítala Nadácia F. A. Hayeka tento rok na 25. mája.

BRATISLAVA. Ľudia na Slovensku pracujú tento rok na štát o desať dní kratšie ako vlani. Vyplýva to z analýzy verejných výdavkov a daňového a príspevkového zaťaženia na Slovensku pre rok 2018 Nadácie F. A. Hayeka. Ministerstvo financií v reakcii ku Dňu daňovej slobody uviedlo, že za skrátením obdobia stojí pokračujúce zlepšovanie hospodárenia štátu, solídny ekonomický rast a historické výsledky trhu práce. Deň daňovej slobody tak v roku 2018 pripadá na 25. mája, čo znamená, že daňovníci odpracovali 144 dní, kým splatili svoj tohtoročný účet za chod štátu. Zároveň ide o najskorší termín dňa daňovej slobody od roku 2008, kedy bol zaznamenaný vôbec najlepší výsledok, a to 22. máj.Podľa Tomáša Púchleho z Nadácie F.A. Hayeka je však tohtoročný výsledok do významnej miery dočasný a je s ním spojených viacero otáznikov. Výrazne mu totiž pomohol dynamický rast hospodárstva, ktorý ovplyvnil dva z troch kľúčových faktorov tohtoročného zlepšenia. Prvým faktorom je samotný rast ekonomiky, ktorý je rýchlejší ako verejné výdavky. "Výsledkom je relatívne nižšia miera prerozdeľovania v ekonomike ako vlani," uviedol na piatkovej tlačovej konferencii Púchly.Druhým faktorom súvisiacim s pozitívnym vývojom ekonomiky je zlepšovanie na trhu práce, keď je nezamestnanosť na historicky najnižších úrovniach a niekoľko rokov po sebe významne rastú mzdy. Viac pracujúcich tak platí vyššie odvody a zároveň štát potrebuje menej prostriedkov na krytie deficitu dôchodkového poistenia. Podľa Púchleho aj v tomto prípade však hrozí riziko, že v prípade krízy sa situácia na trhu práce zhorší a štát bude musieť opäť zvyšovať výdavky v sociálnej oblasti. Ako tretí dôvod označili analytici z Nadácie F. A. Hayeka neschopnosť Slovenska čerpať eurofondy.Skrátenie obdobia platenia daní a príspevkov daňovníkov na štát sa tak podľa analýzy podarilo dosiahnuť napriek tomu, že daňové a odvodové zaťaženie priemerného zamestnanca narástlo. Podľa prepočtov nadácie zostane pracujúcim približne 47 centov z jedného eura, ktoré zamestnávateľ zaplatí za ich prácu. Viac ako polovica tak smeruje na poistné odvody a dane. "Dlhodobo sa tento stav výraznejšie nemení. Od konca krízy však môžeme pozorovať stabilný trend pozvoľného navyšovania celkového daňovo-odvodového bremena," uvádza Nadácia F. A. Hayeka.Nadácia F. A. Hayeka vyhlasuje deň daňovej slobody každoročne od roku 1999. Hlavný výpočet predstavuje podiel konsolidovaných výdavkov verejného sektora na hrubom domácom produkte v danom roku. Toto číslo sa následne premieta na počet dní, ktoré musia ľudia odpracovať, aby takpovediac splatili ročný účet za chod štátu.


Prokurátor odmietol podozrenia, že Za slušné Slovensko je skorumpované a usiluje o štátny prevrat

Prokurátor nenašiel dôvod na trestné stíhanie.

BRATISLAVA. Anonymné trestné oznámenie na organizátorov protestov Za slušné Slovensko, ktoré sa týkalo podozrení zo štátneho prevratu či korupcie, odmietli. Okresný prokurátor v Bratislave nenašiel v prípade dôvod na začatie trestného stíhania. Jeho rozhodnutie je už právoplatné. V nedeľu večer o tom v Televíznych novinách informovala televízia Markíza. "V uvedenej veci prokurátor Okresnej prokuratúry Bratislava I po vyžiadaní spisového materiálu a po jeho preštudovaní uznesením zo dňa 8. januára postupom podľa paragrafu 197 odseku 1 písmena d) Trestného poriadku odmietol vec anonymného trestného oznámenia na predstaviteľov iniciatívy Za slušné Slovensko, pretože nebol dôvod na začatie trestného stíhania a ani na iný postup podľa Trestného poriadku," povedal prokurátor hovorca Krajskej prokuratúry v Bratislave (KP) Matej Izakovič. "K dôvodom rozhodnutia možno v stručnosti uviesť, že anonymné podanie neobsahovalo žiadne konkrétne skutočnosti vo vzťahu k nejakej domnelej trestnej činnosti," konkretizoval ďalej prokurátor, podľa jeho slov predmetné uznesenie nadobudlo právoplatnosť 8. januára. Trestné oznámenie na organizátorov protestov prišlo v októbri minulého roka. Organizátori sa podľa neho mali snažiť o štátny prevrat, zmenu pomerov v krajine a mal ich platiť americký finančník George Soros. NAKA si začala postupne organizátorov predvolávať a zamerala sa najmä na financie a bankové účty. Organizátori považovali dianie okolo nich za šikanovanie a zastrašovanie, polícia naopak tvrdila, že preveruje korupciu a predvoláva si osoby, ktoré mohli byť zneužité či poškodené. "Tieto argumenty orgánov činných v trestnom konaní sa však po zverejnení výsluchov začali rúcať. Najskôr vyšlo zo špeciálnej prokuratúry, že pochybil ich človek a prípad presunuli na okres. Podobne anonym spadol aj z najvyššieho poschodia polície," informovala televízia. O svoju funkciu prišiel aj šéf NAKA Peter Hraško, pretože nepresne informoval o tejto kauze policajného prezidenta Milana Lučanského. Na okresnej úrovni v tomto prípade podľa televízie nevyšetrovali štátny prevrat, korupciu, ale dane. Okresná prokuratúra v Bratislave však nenašla žiadne podozrenie z trestnej činnosti.


Písomnou časťou hromadného pohovoru o funkciu sudcu prešlo 35 záujemcov

Ministerka Žitňanská z týchto čísel sklamaná nie je.

BRATISLAVA. Písomnou časťou pohovoru v prvom hromadnom výberovom konaní na funkciu sudcu prešlo na celom Slovensku 35 záujemcov o sudcovský talár. Do výberu pritom prihlášky podalo 264 záujemcov, v pondelok na písomnú časť prišlo necelých 190 záujemcov. Písomná časť pozostávala z testu, prípadovej štúdie, písomného prekladu z cudzieho jazyka a písomného vypracovania súdnych rozhodnutí. Hovorca ministerky spravodlivosti Lucie Žitňanskej Peter Bubla pre agentúru SITA uviedol, že ministerka nie je z týchto čísiel sklamaná. "V prvom rade nám záleží na kvalite uchádzačov, pretože je dôležité, aby sa do sudcovského stavu dostávali naozaj kvalitní uchádzači. Toto sme hovorili od začiatku, už aj pri predkladaní návrhu," zdôraznila. Aj keď sa ukazuje, že pre väčšinu je latka nastavená relatívne vysoko, tak v tomto prípade to ministerstvo považuje za niečo, čo je úplne na mieste. Po skončení prvého hromadného výberu kandidátov na sudcov bude vypísané ďalšie a tak sa doplní databáza kandidátov, vysvetlil ďalší postup hovorca. Kandidáti z hromadných výberových konaní bojujú o 125 voľných sudcovských miest. Dnes kandidáti absolvujú psychologické testy, úspešných čaká ešte ústny pohovor. Úspešní z výberu budú ale stále iba kandidátmi na funkciu sudcu. Budú musieť ešte prejsť previerkou spoľahlivosti a až v lete budúceho roka sa očakáva, že budú k dispozícii prví kandidáti na sudcov z hromadných výberových konaní. Vznikne tak databáza kandidátov, z ktorej bezprostredne po uvoľnení miesta sudcu na okresnom súde alebo po určení voľného miesta ministrom spravodlivosti bude môcť Súdna rada SR v relatívne krátkom čase navrhnúť prezidentovi kandidáta na vymenovanie za sudcu. V súčasnosti po zavedení previerok trvá obsadenie voľného miesta niekedy aj rok. Práve pružnejšie a rýchlejšie obsadzovanie voľných miest sudcov bolo dôvodom pre zmenu legislatívy.


Turisti sa bavia, domáci na to nemajú. Takto vyzeral karneval v Riu

Drahé ubytovanie a vstupenky na preslávený sambodrom si väčšina domácich nemohla dovoliť.

RIO DE JANEIRO. Stovky hudobníkov a tanečníkov začali veľkú pouličnú párty v okolí preslávených pláží Copacabana a Ipanema už v sobotu. Podľa očakávaní miestnych médií mali zo zahraničia doraziť státisíce turistov, zo strany Brazílčanov sa ale očakával menší záujem kvôli ekonomickým problémom v krajine. Drahé ubytovanie a vstupenky na preslávený sambodrom si väčšina domácich nemohla dovoliť, medzi obyvateľmi dvestomiliónovej krajiny je takmer 13 miliónov nezamestnaných.


Ovocinárov čakajú ťažké noci, proti mrazu nasadia aj novinku

BRATISLAVA. Ovocinári na Slovensku najbližšie dve noci nebudú spať, budú ochraňovať úrodu. Uviedla to pre TASR hovorkyňa Slovenskej poľnohospodárskej a potravinárskej komory Jana Holéciová. "V našich sadoch by malo počas najbližších dvoch nocí pracovať osemsto až tisíc ľudí. Na ochranu sľubne vyzerajúcej úrody po prvý raz použijú ovocinári aj novinku - umelo vytvorenú hmlu. Parafínovými sviecami niekde začali zvyšovať teplotu už počas uplynulej noci z nedele na pondelok," priblížila. Pre blížiace sa citeľné ochladenie začali podľa nej niektorí ovocinári kúriť v sadoch už na konci veľkonočných sviatkov. "Prvú noc zvyšovali teplotu malými parafínovými sviecami s tretinovou výkonnosťou. Príchod arktického vzduchu im však momentálne neumožňuje, aby v boji s mrazmi používali vrtuľníky," informovala. Pestovatelia tak musia podľa Holéciovej hľadať všetky možné spôsoby ako "zohriať" sady. Pre tento rok je novinkou, že používajú tzv. vyvíjač hmly. Do špeciálneho zariadenia pridávajú potravinársko-kozmetický glycerín, z ktorého sa pod vysokou teplotou vytvorí mrak, para. Nad sadom sa dokáže vznášať tri až štyri hodiny. "S jedným takýmto zariadením vieme ochrániť aj 20-hektárovú rozlohu sadu. Presúvame ho pomedzi stromy a vytvárame hmlu," povedal predseda Ovocinárskej únie Slovenska Marián Varga. V kombinácii so zohrievaním sadov prostredníctvom parafínových sviec tak podľa hovorkyne dosiahnu pestovatelia oveľa účinnejšiu ochranu, pretože studený vzduch neprepadá cez hmlu nadol na stromy. Zároveň sa vzduch zohrieva aj prostredníctvom sviec pri kmeňoch stromov. Ochraňovať úrodu budú podľa Holéciovej ovocinári aj prostredníctvom protimrazovej kvapôčkovej závlahy. Na stromy nastriekajú vodu, ktorá obalí rozvíjajúci sa kvet do ľadu. Pri stálom prísune vody bude v kvete nulová teplota. Táto technológia je však veľmi náročná na spotrebu vody. Za niekoľko nocí protimrazovej ochrany vedia ovocinári spotrebovať toľko vody, čo minú počas celého roka pri kvapkovej závlahe. Ovocinári podľa nej zatiaľ o žiadnych stratách nehovoria. "Sústredíme sa na ochranu svojej úrody, pretože pred sebou máme niekoľko veľmi riskantných nocí. Urobíme čokoľvek, aby sme ochránili sľubne vyzerajúcu úrodu," dodal Varga. Holéciová pripomenula, že pre vlaňajšie aprílové mrazy slovenskí ovocinári dopestovali len 24.000 ton všetkého ovocia. Pritom v bežnom roku im stromy dajú aj 55.000 až 60.000 ton. Celkové straty všetkých ovocinárov v SR sa vyšplhali na 17 miliónov eur. "V sume sú započítané priame straty, nepriame straty z titulu nižšej úrody a vysoké prevádzkové náklady na protimrazovú ochranu," dodala hovorkyňa potravinovej komory.


Djokovič postúpil v Paríži do štvrťfinále, Thiem nestačil na nenasadeného hráča

PARÍŽ. Srbský tenista Novak Djokovič postúpil do štvrťfinále dvojhry na turnaji ATP Masters 1000 v Paríži. Vo štvrtkovom 3. kole zdolal Kylea Edmunda z Veľkej Británie v dvoch setoch 7:6 (7), 6:1. Už v 3. kole sa rozlúčil s turnajom piaty nasadený Rakúšan Dominic Thiem, ktorý nestačil na nenasadeného Grigora Dimitrova. Bulharovi podľahol v dvoch setoch 3:6, 2:6. Vo štvrťfinále sa nepredstaví ani Nemec Alexander Zverev, ktorý ako nasadená šestka nestačil na Kanaďana Denisa Shapovalova. Prehral v troch setoch 6:2, 5:7, 6:2. Vo štvrťfinále si zahrá sedmička turnaja Stefanos Tsitsipas. Grék zdolal Austrálčana Alexa de Minaura 6:3, 6:4. Čílsky tenista Christian Garin zdolal domáceho Jeremyho Chardyho po trojsetovej bitke 6:7 (4), 6:4, 7:6 (6). Rafael Nadal (2-Šp.) - Stan Wawrinka (Švajč.) 6:4, 6:4 Novak Djokovič (1-Srb.) - Kyle Edmund (V. Brit.) 7:6 (7), 6:1, Stefanos Tsitsipas (7-Gr.) - Alex de Minaur (Austr.) 6:3, 6:4, Grigor Dimitrov (Bul.) - Dominic Thiem (5-Rak.) 6:3, 6:2 Denis Shapovalov (Kan.) - Alexander Zverev (6-Nem.) 6:2, 5:7, 6:2 Christian Garin (Čile) - Jeremy Chardy (Fr.) 6:7 (4), 6:4, 7:6 (6) Jo-Wilfried Tsonga (Fr.) - Jan-Lennard Struff (Nem.) 2:6, 6:4, 7:6 (6)


Stále nerozumieme, ako presne funguje vesmír, naznačuje nová štúdia

Rýchlosť rozpínania vesmíru sa neustále mení. Vo vesmíre zjavne funguje viac fyzikálnych zákonov, než sme si doteraz mysleli.

BRATISLAVA. Nie je veľa čísel, ktoré by astronómovia sledovali s úzkosťou. Podstatná časť matematiky a fyziky opisujúca pohyb veľkých vesmírnych telies je od čias Einsteina pomerne dobre usadená. A potom príde reč na Hubblovu konštantu. Číslo určuje rýchlosť rozpínania vesmíru a je preto jednou zo základných veličín, ktorou opisujeme vesmír, v ktorom žijeme. Na pomery fyzikálnych konštát je prekvapivo ohybné. Nová sada meraní, ktoré používali vzdialené hviezdy na určovanie vzdialeností, napríklad nesedí s meraniami „ranného“ vesmíru. Merania naznačujú, že naše chápenie ranného vesmíru má trhliny. Tím vedcov zo spoločného projektu H0LiCOW vedený astronomičkou Sherry Suyu používa nové technológie na presnejšie meranie Hubblovej konštanty. ROzpínanie merajú pomocou vzdialených supernov a Cefeidov. Tým sa líši od meraní „ranného“ vesmíru, ktoré rýchlosť rozpínania merajú pomocou skúmania kozmického mikrovlného pozadia – zvyškov elektromagnetického žiarenia z čias veľkého tresku. Hodnoty, ktoré nameral projekt H0LiCOW však nesedia do súčasného teoretického modelu vesmíru. „Rýchlosť rozpínania sa začína merať rôznymi novými spôsobmi, s takou veľkou presnosťou, že tieto rozdiely môžu poukazovať na nové fyzikálne zákony, ktoré presahujú naše súčasne vedomosti o vesmíre,“ vysvetľuje v publikácii Suyu. Štúdia skúmala masívne galaxie medzi Zemou a veľmi vzdialenými kvazarmi - extrémne žiarivými jadrami galaxií. Svetlo, ktoré vyžarujú sa s postupom času mení – ich blikanie záleží od cesty, ktorou svetlo putuje a priamo sa vzťahuje k Hubblovej konštante. Táto metóda je jedna z najjednoduchších a najpriamejších – opiera sa iba o geometriu a všeobecnú teóriu relativity. „Prvých sedem miliárd rokov sa rozpínanie vesmíru v dôsledku brzdenia žiariacou a skrytou látkou spomaľovalo. Odvtedy sa kvôli skrytej energii zrýchľuje. Nezávislé určenia hodnoty Hubbleovej konštanty majú veľký význam. Neurčujú len súčasnú rýchlosť rozpínania, ale umožňujú spresniť okamih prechodu od spomaľovania k zrýchľovaniu, ktorý nastal v rozmedzí červených posunov,“ vysvetlil pre SME vedecký pracovník zo Stelárneho oddelenia Astronomického ústavu SAV Drahomír Chochol. Hodnota konštanty, ktorú tím z H0LiCOW určil je 71.9 kilometrov na sekundu za megaparsek s pôsobivou presnosťou 3,8 percenta. Pre porovnanie, v roku 1999 stanovili astronómovia okolo Hubblovho teleskopu hodnotu 70 kilometrov na sekundu za megaparsek s presnosťou desať percent. Dovtedy sa hodnota pohybovala v rozpätí 49 až 90. Úplne pôvodný Hubblov odhad z roku 1929 bol 500.


Americké úrady hľadajú dobrovoľníkov na uskladnenie mŕtvych veľrýb

Na netradičnú výzvu už v nedeľu ako prvý zareagoval istý Mario Rivera.

PORT HADLOCK. Americký Národný úrad pre oceány a atmosféru (NOAA) sa cez víkend obrátil na občanov s netradičnou prosbou. Majiteľov súkromných pozemkov na pobreží štátu Washington požiadal o to, aby mu pomohli s uskladnením mŕtvych veľrýb. Tých totiž priplavilo tento rok k severoamerickým brehom Tichého oceánu rekordné množstvo a úrady nevedia nájsť miesto, kam by ich uložili k odpočinku. Na netradičnú výzvu už v nedeľu ako prvý zareagoval istý Mario Rivera, ktorý vlastní časť pobrežia v meste Port Hadlock. Pre miestnu televíziu KING5-TV sa Rivera vyjadril, že smrad z rozkladajúcej sa veľryby "je len občasný a nie je až taký strašný". "Je to naozaj jedinečná príležitosť mať to tu na pláži a sledovať, ako rýchlo sa to deje," povedala o procese rozkladu veľryby Riverova maželka Stefanie Worwag. Podľa predstaviteľov NOAA môže rozklad veľryby trvať niekoľko mesiacov. Úrad upozorňuje prípadných ďalších záujemcov, že niektoré uhynuté veľryby sú až 12 metrov dlhé. Tento rok Tichý oceán vyplavil na pobrežie štátu Washington 30 mŕtvych vráskavcov sivých. Ďalších 40 sa objavilo na pobreží Kalifornie, Oregonu a Aljašky. Toľko uhynutých veľrýb na severoamerickom pobreží nebolo podľa NOAA už od roku 2000. Ďalších päť vyplavil oceán pri pobreží kanadskej Britskej Kolumbie. Celková populácia vráskavcov sivých má momentálne približne 27-tisíc jedincov.


Eurozóna má povedať, ako zmierniť grécky dlh

Juncker vraví, že Atény potrebujú pomoc po tom, ako dosiahli veľký pokrok v reformách.

BRUSEL. Predseda Európskej komisie Jean-Claude Juncker vyzval krajiny eurozóny, aby na májovej schôdzi ministrov financií navrhli opatrenia na väčšie zmiernenie gréckeho dlhu. Dodal, že Atény potrebujú pomoc po tom, ako dosiahli veľký pokrok v reformách. Ministri financií eurozóny sa zídu 22. mája, aby rokovali o pokroku v Grécku a uzavreli kľúčovú revíziu plnenia podmienok tretieho záchranného programu zo strany Atén. Revízia sa pritom vlečie už celé mesiace. Podľa Junckera Grécko teraz veľmi potrebuje rozumné opatrenia na zmiernenie jeho dlhu. Euroskupina by preto v máji mala navrhnúť, ako by mohla Grécku v budúcnosti pomôcť. Junckerove vyhlásenie Atény určite privítajú. Tamojšia vláda už dlho argumentuje, že po siedmich rokoch reforiem a úsporných opatrení jej krajina veľmi potrebuje zmierniť dlhovú záťaž. Rokovania medzi gréckou vládou a medzinárodnými veriteľmi pritom viaznu pre rozdielne názory k zavádzaniu požadovaných opatrení, vrátane reforiem v energetickom sektore, na trhu práce, znižovania dôchodkov a reforme dani z príjmu. Juncker naznačil, že prišiel čas poskytnúť Grécku skôr nejakú formu úľavy, ako ho tlačiť k ďalším škrtom. Zmiernenie gréckeho dlhu požaduje aj Medzinárodný menový fond (MMF), ktorý sa zatiaľ nezapojil do tretieho záchranného programu pre Atény. Účasť MMF na tomto programe je však kľúčová pre Nemecko, ktoré na jeseň čakajú parlamentné voľby Grécko vlani dosiahlo vyšší ako očakávaný primárny rozpočtový prebytok. MMF však tvrdí, že krajina nedokáže udržať takýto vysoký prebytok a chce, aby sa eurozóna zaručila, že grécky dlh dosiahne udržateľnú úroveň. Až potom sa fond pripojí k tretiemu záchrannému programu.


V nemeckom prístave vybuchol motorový čln, zranilo sa najmenej 13 ľudí

BERLÍN. Na najmenej 13 stúpol počet zranených pri výbuchu motorového člna, ku ktorému došlo v utorok večer v meste Minden v nemeckej spolkovej krajine Severné Porýnie-Vestfálsko. Informovala o tom v stredu agentúra DPA s odvolaním sa na vyhlásenie miestnej polície. Podľa hovorcu polície boli hasiči v utorok približne o 22.20 h privolaní do riečneho prístavu k požiaru motorového člna, ktorý počas hasenia vybuchol. Medzi zranenými sú prevažne hasiči. Šesť z nich je vážne zranených a jeden je v kritickom stave. Ťažké zranenia utrpel aj príslušník polície, ktorého silný výbuch zmietol z móla do vody. Príčiny požiaru a následného výbuchu člna sú predmetom vyšetrovania. Podľa odhadov polície predstavuje celková škoda na majetku približne 500-tisíc eur. Úplné zničené bolo aj auto zaparkované neďaleko miesta výbuchu a poškodené sú aj ďalšie dva člny.


Na raziu v Moldave neexistovali zákonné dôvody, tvrdia mimovládky

Od akcie v Moldave nad Bodvou uplynie šesť rokov.

BRATISLAVA. Policajná represívno-pátracia akcia z 19. júna 2013 v Moldave nad Bodvou sa nikdy nemala uskutočniť. Pri príležitosti 6. výročia razie na to upozorňuje Koalícia mimovládnych organizácií. Tvrdia, že na raziu neexistovali zákonné dôvody. V stredu 19. júna uplynie šesť rokov, odkedy polícia vtrhla do osady na ulici Budulovská v Moldave nad Bodvou. "Vyšetrovanie tejto policajnej razie nebolo dôsledné a nezávislé a dodnes nedošlo k vyvodeniu trestno-právnej zodpovednosti voči príslušníkom polície, ktorí zásah naplánovali a realizovali. Zo šiestich zbitých Rómov sa, naopak, snažia urobiť vinníkov. Vyšetrovania ako aj súdne procesy sprevádzajú závažné právne pochybenia, ktoré maria spravodlivosť," prízvukujú organizácie. Niektoré osobnosti Slovenska preto k 6. výročiu nakrútili video s posolstvom pre Moldavčanov Stojíme pri Vás, ktoré zverejnia v stredu. V deň výročia sa tiež uskutoční tichá solidárna akcia s obeťami razie. Agentúru SITA o tom za organizácie informovala predsedníčka združenia Equity Lýdia Šuchová. Pochybenia vo vyšetrovaní sa podľa organizácií postupne odhaľujú počas súdnych konaní, ktoré sa konajú so šiestimi zbitými Rómami na Okresnom súde Košice I od minulého roka. Organizácie žiadajú zastavenie súdnych procesov s obeťami policajného zásahu a opakujú požiadavky na orgány štátu sformulované pri 5. výročí. Medzi nimi je zriadenie nezávislého vyšetrovacieho orgánu alebo povinné zavedenie kamerových záznamov zo zásahov, o ktoré neúspešne žiada verejná ochrankyňa práv Mária Patakyová ministerstvo vnútra už šesť rokov. "Je to vykonštruovaný prípad kopírujúci šikanovanie Hedvigy Malinovej, keď z obetí robia vinníkov," podotkla Šuchová a dodala, že na každom zo súdnych pojednávaní upozorňuje obhajca Roman Kvasnica na závažné pochybenia vo vyšetrovaní alebo pri vedení trestného spisu. "Vyšetrovatelia navyše neboli nezávislí, pretože policajná inšpekcia bola priamo podriadená ministrovi vnútra, ktorý ešte pred začiatkom vyšetrovania opakovane verejne prezentoval, že stojí na strane policajtov z Moldavy,“ uviedla. Celý prípad skončil pred Európskym súdom pre ľudské práva (ESĽP) v Štrasburgu, ktorý v tejto veci koná v dvoch sťažnostiach proti Slovenskej republike od začiatku roka 2019. Do konania vstúpili ako jeho vedľajší účastníci občianske združenie Equity, Amnesty International a verejná ochrankyňa práv. Právnik spolupracujúci s Európskym centrom pre práva Rómov (ERRC) Michal Zálešák potvrdil, že komunikácia ESĽP so Slovenskou republikou sa skončila a v krátkom čase očakáva rozsudok. Druhú sťažnosť v mene klientov podala advokátka spolupracujúca s Poradňou pre ľudské práva Vanda Durbáková.Mimovládne organizácie pravidelne informujú o prípade na webovej stránke www.policajnarazia.sk, na ktorej je celá chronológia kauzy. Stránka tiež obsahuje výroky verejných činiteľov ako aj požiadavky mimovládnych organizácií na štátne orgány. Šieste výročie razie si pripomínajú aj osobnosti verejného života. V osobných posolstvách adresujú slová povzbudenia obžalovaným obyvateľom z Moldavy nad Bodvou. Myšlienku solidárnosti väčšinovej spoločnosti so súdenými príslušníkmi rómskej národnostnej menšiny podporili napríklad Magda Vášáryová, Jana Dubovcová, Zuzana Wienk, Matúš Vallo, Robo Jakab a ďalší.Amnesty International Slovensko na stredu pripravila podujatie Tichá solidárna akcia s obeťami policajnej razie v Moldave. Podujatie sa bude konať v Bratislave pred ministerstvom vnútra o 18:00 a v rovnakom čase sa uskutočnia podujatia aj v Liptovskom Mikuláši a Banskej Bystrici. „Cieľom tichého zhromaždenia je vyjadriť solidaritu a podporu pre obete policajného násilia a zastrašovania. Náš štát zlyháva vo vyšetrovaní policajného násilia a to nám nemôže byť ľahostajné,“ priblížil Rado Sloboda z Amnesty International Slovensko.Výročiu policajnej razie venuje priestor aj Festival Pohoda, na ktorom bude debata s právnym zástupcom Romanom Kvasnicom ako aj výstava, ktorej súčasťou budú portréty súdených a zbitých obyvateľov Budulovskej ulice v Moldave od fotografa Tomáša Halásza.Agentúra SITA požiadala o reakciu Ministerstvo vnútra SR.


Polícia evakuovala Hlavnú stanicu v Bratislave, muž nahlásil bombu

Premávku vlakov pre hlásenie policajti zastavili a zadržali aj podozrivého muža.

BRATISLAVA. V nedeľu večer polícii neznámy muž nahlásil bombu na Hlavnej stanici v Bratislave. Polícia ľudí zo stanice evakuovala a zastavili aj premávku vlakov. "Krátko po nahlásení bomby sa nám podarilo zadržať podozrivého muža," uviedli policajti. Dopravu vlakov zastavili o 21.15 h a opäť obnovili o 22.50 h, viaceré tak meškajú desiatky minút.


Kažimír svojou daňovou reformou inšpiruje Čiernu Horu

BRATISLAVA. Minister financií Peter Kažimír (Smer-SD) v piatok 7. júla ukončil návštevu Čiernej Hory, kde bol na pracovnej ceste na pozvanie tamojšieho ministra financií Darka Radunoviča. Hlavnou témou rokovaní bola reforma daňovej politiky a účtovníctva štátu, ktorú chce Čierna Hora realizovať. Ako informovalo Ministerstvo financií (MF) SR, šéfovia a experti oboch rezortov rokovali o konkrétnych možnostiach spolupráce. Slovensko ponúklo Čiernej Hore svoju expertízu z reforiem riadenia verejných financií. "Situácia v Čiernej Hore je aj vzhľadom na veľkosť krajiny podobná, ako bola situácia na Slovensku, preto je prirodzené, že sa kolegovia z tejto krajiny zaujímajú o skúsenosti Slovenska," uviedol jeho tlačový odbor. Slovenské ministerstvo financií spolupracuje s rezortom financií Čiernej Hory už vyše sedem rokov. V súčasnosti sú experti z MF SR zapojení do zlepšovania systému účtovníctva a výkazníctva verejného sektora a podpory prechodu na systém akruálneho účtovníctva. V minulosti sa rezort podieľal na budovaní kapacít čiernohorského ministerstva na makroekonomické a fiškálne prognózovanie, ekonomické analýzy či na tvorbe metodiky ESA. Cieľom MF SR je podľa jeho tlačového odboru vytvárať dlhodobé väzby s partnermi a rozvíjať cielenú spoluprácu s konkrétnymi výsledkami. Preto využíva prednostne model spolupráce "šitej na mieru" a sústreďuje sa najmä na spoluprácu s vysokou pridanou hodnotou.


Vo Francúzsku prijali prvého homosexuálneho utečenca z Čečenska

Homosexuálov v Čečensku mali mučiť, vláda to popiera.

PARÍŽ. Do Francúzska pricestoval tento týždeň prvý utečenec z radov čečenských homosexuálov. Informoval o tom prezident združenia SOS Homophobie Joël Deumier. Deumier vo vysielaní rozhlasovej stanice FranceInfo povedal, že Čečenec pricestoval do Francúzska tento pondelok, teda v deň, keď sa uskutočnilo aj prijatie ruského prezidenta Vladimira Putina v zámku Versailles. Stretol sa tam s novým francúzskym prezidentom Emmanuelom Macronom. Podľa Deumiera by vo Francúzsku v dohľadnom čase mali prijať ďalších utečencov z komunity čečenských homosexuálov. "Bude to pokračovať," uviedol. Macron na tlačovej konferencii, ktorá sa uskutočnila po rokovaní s Putinom, na otázku ohľadom údajného prenasledovania komunity LGBT v Čečensku odpovedal, že ruský prezident sľúbil "pravdu o aktivitách miestnych úradov". Ruské noviny Novaja Gazeta v apríli priniesli informácie, podľa ktorých čečenská polícia väznila a mučila miestnych homosexuálov. Niekoľkí z nich túto brutalitu neprežili. Čečenské úrady odmietli, že by homosexuáli v republike vôbec existovali. Ruské úrady nariadili prešetrenie vznesených podozrení, ktoré však podľa spomínaného denníka čečenskí predstavitelia sabotujú. Daumier vo vysielaní FranceInfo kritizoval Putina, ktorý nepravdivo tvrdí, že nariadil vyšetrovanie a deklaroval tiež, že v Čečensku nedochádza k prenasledovaniu ani zločinom na homosexuáloch.


Vedeckí pracovníci si prevzali ocenenia, Vedcom roka sa stal Michal Fečkan

Vedec pôsobí v Slovenskej akadémii vied a na Univerzite Komenského v Bratislave.

BRATISLAVA. V Zrkadlovej sieni Primaciálneho paláca v Bratislave v utorok ocenili slovenských vedcov, technológov a mladých výskumníkov z oblastí vedy a techniky v rámci 21. ročníka oceňovania Vedec roka SR 2017. Vyhlásili ho Centrum vedecko-technických informácií SR, Slovenská akadémia vied (SAV) a Zväz slovenských vedecko-technických spoločností. Ocenenie v kategórii Vedec roka získal profesor Michal Fečkan, ktorý pôsobí v Slovenskej akadémii vied a na Univerzite Komenského v Bratislave. Ocenenie mu udelili za mimoriadnu publikačnú aktivitu v prestížnych matematických časopisoch, ako aj za výsledky dosiahnuté v predchádzajúcich rokoch. "Chcem, aby tu matematika bola ďalej, aby mala tradíciu. Možnože takú dobrú, ako napríklad v Maďarsku alebo Poľsku. Cítim to ako svoje poslanie. Matematika nastupuje vtedy, keď reálny svet začíname prepisovať do symbolov. Zjednodušuje komunikáciu s vonkajším svetom," povedal Fečkan. V kategórii Mladý vedecký pracovník uspel Daniel Reitzner z Fyzikálneho ústavu SAV za prácu v oblasti kvantových kráčaní a ich využitia pre efektívne kvantové vyhľadávania v grafoch, ako aj v oblasti kvantových meraní a ich nekompatibility. "Skúmame možnosti, ako využiť kvantové technológie na zlepšenie komunikačných kanálov alebo výpočtových kanálov. Keď napríklad komunikujete s bankou, musíte komunikovať zašifrovane, aby vám nikto nevedel odpozorovať vašu komunikáciu. Deje sa to na základe rôznych protokolov, ktoré sú však prelomiteľné. My sa snažíme za pomoci kvantových technológií spraviť také protokoly, aby tá komunikácia s bankou bola absolútne bezpečná," priblížil Reitzner. Profesor Ľubomír Šooš zo Strojníckej fakulty Slovenskej technickej univerzity v Bratislave získal ocenenie v kategórii Inovátor roka za vynikajúce výsledky a prínosy vo výskume, vývoji a návrhu nových progresívnych riešení konštrukčných uzlov, strojov, zariadení a technologických liniek vo výrobnej technike a pri zhodnocovaní odpadov. V kategórii Technológ roka bol ocenený profesor Pavol Miškovský z Centra interdisciplinárnych biovied Technologického a inovačného parku Univerzity Pavla Jozefa Šafárika v Košiciach za vývoj nanotechnológií na selektívnu a citlivú detekciu perzistentných organických polutantov vo vodnom prostredí a potravinách potvrdenú ziskom prestížneho medzinárodného grantu. Za zásluhy v oblasti rozvoja vedy a techniky na báze medzinárodnej spolupráce a za šírenie dobrého mena SR v zahraničí cez projekty medzinárodnej vedecko-technickej spolupráce v kategórii Osobnosť medzinárodnej spolupráce ocenenie získal profesor Milan Dado zo Žilinskej univerzity v Žiline. Podľa predsedu SAV Pavla Šajgalíka, je vedecká práca na Slovensku v metastabilnej polohe. "Teraz je vlastne rozhodujúce, kam sa pohneme. Či sa pohneme smerom k vyššej stabilite, a teda naozaj aj k lepším výkonom v európskom, vo svetovom výskumnom priestore alebo sa dostaneme na úroveň menej rozvinutých krajín. Keďže som večný optimista, tak tvrdím, že tendencia a nakoniec aj dnešné ocenenie Vedca roka, a nielen Vedca roka, ale všetky tie ostatné kategórie, dokazujú, že sa to hýbe k vyššej pridanej hodnote," uviedol. Nad podujatím prevzal záštitu prezident SR Andrej Kiska a ministerka školstva, vedy, výskumu a športu SR Martina Lubyová.


Alkohol úradoval pri náhodnom výstrele do tváre

V Bratislave utrpel muž vážne strelné poranenie tváre.

BRATISLAVA. Pri neodbornej manipulácii so zbraňou skončil cez víkend s ťažkými zraneniami 27-ročný muž. V prípade už padlo aj jedno obvinenie. Ako agentúru SITA informoval bratislavský policajný hovorca Michal Szeiff, z ohrozenia pod vplyvom návykovej látky obvinil vyšetrovateľ 24-ročného Marka. Incident sa stal v sobotu nadránom v jednom z domov na Priehradnej ulici v bratislavskej Vrakuni. Alkoholom posilnený Bratislavčan vytiahol legálne držanú zbraň, podal ju 27-ročnému mužovi a ten ju následne posunul 23-ročnému mladíkovi. Pri manipulácii však došlo k výstrelu a najstarší z mužov utrpel ťažké zranenia v oblasti tváre. Skončil v nemocnici. Dvoch mladších mužov policajti predviedli na policajné oddelenie, Marka obvinili. Hrozí mu trest na dva až päť rokov. V prípade je však začaté aj trestné stíhanie vo veci nedbanlivostného prečinu ublíženia na zdraví formou spolupáchateľstva.